text:
Landsstýrismaðurin í uttanríkis- og mentamálum, Jenis av Rana, hevur avgjørt at lata 500.000 kr. í neyðhjálp til Afganistan. Neyðhjálpin verður latin ígjøgnum heimsmatvørustovnin World Food Programme, ið hevur drúgvar royndir við neyðhjálpararbeiði í landinum, og sum í fjør varð heiðraður við friðarheiðursløn Nobels fyri sítt neyðhjálpararbeiði kring heimin.
Sambært World Food Programme er matvørutrygdin í Afghanistan so ring, at bara 5 prosent av húsarhaldunum í Afganistan fáa tað, ið av heimsmatvørustovninum verður roknað sum nøktandi føðsluvirði. Harumframt eru tvær milliónir børn í vanda fyri føðslutroti, um hjálp ikki verður fingin til vega skjótast gjørligt.
Kelda: ummr.fo
Við máli frá Sannu Svarvadal og 1-0 sigri á B36 í Gundadali tryggjaði KÍ sær sítt triðja meistaraheiti á rað í Betri-deildini við kvinnum.
KÍ er føroyameistari í Betri-deildini við kvinnum fyri triðju ferð á rað.
Tað er greitt eftir 1-0 sigur á B36 í Gundadali. Liðskiparin, Sanna Svarvadal, skeyt einasta málið í dystinum tríggjar minuttir fyri steðgin.
KÍ hevði fleiri møguleikar til at økja um leiðsluna, men tað eina málið var nóg mikið til at tryggja enn eitt meistaraheiti.
Klaksvíkingarnir hava verið drúgvar í ár, og enn hava tær bláu til góðar at tapa í landskappingini.
EBS/Skála, sum elti KÍ, gjørdi sítt á heimavølli ímóti Víkingi. Tær vunnu 4-2, men kunnu nú ikki taka KÍ aftur.
Triðji dysturin, sum skuldi vera í dag, varð av ongum, tí ein dómari var ov seinur til dystin ímillum 07 Vestur og NSÍ.
Kelda:kvf


c: text/html

text:
Virksemi
Djór í Føroyum-Rotta
Skrivað hevur Alice Jógvansdóttir Poulsen og Bjørk Mariusardóttir
Rotta er á sjey oyggjum. Rotta rænir egg og ungar.
Har, sum rotta er, er ongin drunnhvíti og lítið av lunda og skrápi.
Teir eiga allir í holu ella undir steini, og har er lætt hjá rottuni at sleppa framat.
Ein rotta kann leypa umleið 70 cm upp.
Ein rotta kann grava og gnaga seg gjøgnum alt, sum er bleytari enn jarn.
Ein rotta er sera smidlig og sleppur gjøgnum hol, sum eru so smá sum 2 cm í tvørmáti.
Ein rotta kann grava seg 50 cm niður í lendið.
Meira um rottuna at lesa:

robotstxt: allowed

filter: keep


text:
26. oktober
26. oktober er dagur 299 í árinum í gregorianska kalendaranum (dagur 300 um skotár er). 66 eru dagar eftir av árinum.
Hendingar[rætta | rætta wikitekst]
- 1760 - Enski George III verður krýndur og byrjar 60 ára kongsskeiðið, sum er eitt tað drúgvasta í bretsku søguni.
- 1863 - Sveitsarin Henri Dunant stovnar Alheims Reyða Kross, sum longu árið eftir verður virkin í krígnum ímillum Eysturríki-Prussland og Danmørk.
- 1881 - Kendasti skotdystur í Wild West fer fram í Tombstone í Arizona, USA. Wyatt-brøðurnir Morgan og Virgil og Doc Holliday berja Clanton-harkaliðið niður, sum í langa tíð hevur herjað í býnum.
- 1965 - Elisabeth drotning handar The Beatles  > fyri stóra lut teirra í enskum útflutningi.
- 1967 - Shahurin í Iran krýnir seg sjálvan eftir at hava sitið 26 ár á páfuglatrónuni.
- 1970 - Muhammad Ali leikar fyrsta nevaleikin eftir at hava leikbann í hálvfjórða ár fyri at sýta at gera herskyldu. Hann vinnur sigur á Jerry Quarry í Georgia.
- 1976 - Trinidad og Tobago gerast lýðveldið.
- 2002 - Russisk trygdarherlið herja á leikhúsið í Moskva, har 700 fólk hava sitið gíslar. Allir 50 gíslatakararnir doyggja, men nervagasss, sum verður pumpað inn áðrenn álopið, beinir eisini fyri at meira enn 100 gíslum.
Føðingar[rætta | rætta wikitekst]
- 1916 - François Mitterrand, franskur forseti 1981-95 (d. 1996)
- 1919 - Mohammad Reza Pahlavi, shahur Irans (d. 1980)
- 1941 - Harald Nielsen, danskur fótbóltsleikari
- 1942 - Bob Hoskins, enskur sjónleikari
- 1947 - Hillary Rodham Clinton, amerikanskt forsetavalevni
- 1973 - Seth MacFarlane, sjónleikari, animator, skemtari, rithøvundur, framleiðari, leikstjóri og sangari


text:
Rottangatøming kann bíleggjast her. Tað kostar 750 krónur v/mvg pr. tanga við koyring. IRF viðmælir, at tangarnir vera tømdir 15. hvønn mánað.
Eru talan um nýtt virki ella bústaðarbroyting, ber til at melda til tænastuna her
Reglugerð
Eigarin av rottanganum hevur ábyrgd av, at tangin er í góðum standi, og ikki er til ampa fyri fólk og umhvørvið. Tá ið tangin er tømdur, leggur IRF ein lepa við árstali undir lokið á tanganum,
Treytirnar, fyri at tangin verður tømdur, eru:
• at tangin er lættur at koma til
• at tað er grivið væl frá rundan um lokið
• at lokið er væl fest, men lætt at loysa
• at lokið er trygt og heilt
• at lokið er lætt at festa aftur, tá ið arbeiðið er liðugt
Metir manningin á rottangabilinum, at omanfyri nevndu viðurskifti ikki eru í lagi, verður tangin ikki tømdur. Eigarin fær fráboðan sendandi um, hvørji viðurskifti ikki eru í lagi, umframt at gjaldast skal eitt ómaksgjald fyri koyring.


text:
Hann er føddur við Gjógv 20/7-1935. Aftan á lokna barnaskúlagongd var hann nøkur ár heima og gekk tveir vetrar í kvøldskúla, áðrenn hann fór á Føroya læraraskúla, har hann tók prógv í 1958. Próvtøkuárið varð hann settur lærari í Húsavík, men flutti í 1964 í starv við Tórshavnar Kommunuskúla.
Theodor hevur verið nevndarlimur í Føroya Lærarafelag 1968-80, í Bókadeild Føroya Lærarafelags frá 1965, blaðstjóri á Barnablaðnum nøkur ár, og hann hevur roynst íðin skúlabókahøvundur; saman við øðrum skrivaði og legði hann til rættis »Kristnikunnleika til fólkaskúlan«, »Ættin unga«, ætlað framhaldsdeildini og sjálvur evnaði hann til »Dýralæru 1, 2, og 3« til barnaskúlan og »Nattúrusøgu« til framhaldsdeildina.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Brúðarvígsla
Brúðarvígsla
Borgarlig vígsla
Kommunurnar taka sær av borgaraligu vígslunum. Borgarar í Sunda kommunu, sum ætla at giftast, skulu venda sær til kommunuskrivstovuna, sum útflýggjar oyðublað ella hjúnalagsváttan, sum tað formliga eitur. Hetta er eisini galdandi fyri limir í teimum trúarsamkomum, sum hava fingið serligt loyvi at víga fólk.
Vanliga er tað borgarstjórin, sum fremur borgarliga vígslu. Í trúarsamkomunum er tað ein samkomuleiðari, sum vígir.
Kirkjulig vígsla
Tey, sum ætla at giftast í kirkju, skulu venda sær til prestin í tí kirkjuni, har ætlanin er at giftast.


text:
Keypmannahavn: Hvønn dag
Billund: Mánadagar og hósdagar umframt fríggjadagar (FAE-BLL) og sunnudagar (BLL-FAE)
Keflavík: Fríggjadagar og mánadagar alt árið. Umframt mikudagar frá 13. apríl 2021
Edinburgh: hósdagar og mánadagar frá 7. oktober til 13. desember 2021 og 7. apríl til 22. desember 2022
Oslo: Hvønn mikudag alt árið. Umframt hvønn sunnudag frá 17. apríl til 16. october.2022
París: Hvønn mánadag og hósdag frá 12. mai til 17. oktober 2022
Barcelona: Hvønn týsdag frá 7. juni til 27. september 2022
Mallorka: Hvønn mikudagar frá 22. juni til 17. august 2022
Gran Canaria: Frá 2. november 2021 til 15. februar 2022
GG! Tillagingar í ferðaætlanini kunnu koma fyri orsakað av koronutilmælum hjá myndugleikunum.
Heilsumyndugleikarnir mæla til, at fólk lata seg kanna tveir dagar áðrenn fráferð til Føroya og tveir dagar aftaná komu til Føroya. Heitt verður á fólk um at vera serliga varin inntil tey hava fingið svar uppá kanningina annan dagin eftir komu.
Atlantic Airways og Vága Floghavn krevja, at øll ferðandi skulu vera í andlitsmasku bæði á flogvøllinum og á flogferðini.
Orsakað av covid-19 hava nógv lond sett í gildi innferðaavmarkingar. Tú sum ferðandi hevur sjálv/ur ábyrgdina av, at tú lýkur treytirnar fyri at sleppa inn í landið, tú ferðast til. Upplýsingar um møguligar innferðaavmarkingar eru ofta at finna á heimasíðuni hjá uttanríkismálaráðnum í landinum, har tú ert býrt ella ert ríkisborgari.
GG! Ferðafólk, ið eru sjúk av covid-19, hava covid-19-sjúkueyðkenni ella eru í sóttarhaldi, sleppa IKKI at ferðast við Atlantic Airways.
Melda til okkara tíðindabræv og fá tilboð og tíðindi um t.d. nýggjar farleiðir og ferða-prei beinleiðis í innbakkan.


text:
Starvslýsing:
Søkt verður eftir leiðara til Bú- og heimatænastuna í Suðuroy
Eitt spennandi og fjølbroytt starv sum ovasti leiðari fyri eldraøkið í Suðuroy er leyst at søkja.
Eldraøkið er yvirtikið av kommununum 1. januar 2015, og tí leita vit eftir einum leiðara við røttum førleikum, sum kann standa fyri at byggja upp ein stovn og at virka fyri og tryggja neyðuga tænastu til tey eldru í Suðuroynni.
Starvið verður at seta skjótast gjørligt.
Talan er um ein nýggjan stovn, har allar kommunalar eindir viðvíkjandi eldrarøkt og tænastum í Suðuroy verða savnaðar í ein stovn. Tveir tænastuleiðarar, verða partur av leiðslutoyminum, sum tú kemur at hava ábyrgd fyri, ein fyri norður- og ein fyri suðurøkið. Tænastuleiðararnir hava ábyrgdina fyri eldratænastuni, hvør á sínum øki, hetta merkir allar tænastur, ið eru knýttar at bústovnum, heimatænastu, sjúkrarøkt o.s.fr.
Leiðarin hevur ábyrgd av dagligu leiðsluni. Leiðarin hevur ábyrgd av at seta og loysa starvsfólk úr starvi og av starvsfólkarøkt. Tað eru um 130 starvsfólk á økinum. Leiðarin hevur yvirordnaða ábyrgd av fíggjarstýring, lønar- og rakstrarbókhaldi, við tilhoyrandi umsiting. Stovnurin kemur, í tøttum samstarvi við Stýrið, at umsita tænastur til tey eldru í Suðuroynni fyri umleið 50 mió. kr. um árið.
Vit bjóða eitt spennandi starv við nógvum avbjóðingum, har høvuðsdenturin liggur á at skapa ein samanhangandi stovn, motiveraði starvsfólk og nøgdar móttakarar av tænastuni. Stýrið leggur dent á góða fyriskipan og trygga fíggjarstýring.
Leiðarin er skrivari fyri Stýrið fyri Bú- og heimatænastuna í Suðuroy.
Krøv til umsøkjara (royndir og førleikar)
Okkara ynskir eru, at umsøkjarin hevur
Løn og setanarviðurskifti
Starvið verður lønt sambært sáttmála millum KAF og avvarandi yrkisfelag. Leiðarin hevur tilvísing til Stýrið fyri Bú og Heimatænastuna í Suðuroy. Setanarøkið fevnir um Suðuroynna, og tænastustaðurin er í Vági.
Umsókn
Umsókn við prógvum, CV og øðrum viðkomandi skjølum skal sendast til:
Stýrið fyri Bú- og Heimatænastuna í Suðuroy
Att.: Mikkjal Sørensen, stýrisformaður
Við á 8
950 Porkeri
ella til
Umsóknarfreist
Umsóknin við viðkomandi skjølum skal verða okkum í hendi í seinasta lagi tann 17. Februar 2015 kl. 12:00.
Starvið verður sett skjótast til ber.
Um tað ikki eru nóg nógvir skikkaðir umsøkjarar til starvið, skilar Stýrið sær rætt til at søkja av nýggjum, ella ongan at seta.
Um fleiri upplýsingar ynskjast, kann ringjast til formannin fyri Stýrinum, Mikkjal Sørensen, tlf. 254430.
Bú- og Heimatænastan í Suðuroy


text:
HVÍ BRÚKA SPYR.FO?
EITT STERKT AMBOÐ
Hjá tær sum arbeiðir við leiðslu, kundatænastu, samskifti, ráðgeving, sølu ella marknaðarføring - í stórum og smáum fyritøkum, stovnum, felagsskapum, fjølmiðlum o.ø
TELEFONIN SVARAR ALTÍÐ
Kanningar verða svaraðar beinleiðis á okkara trúgvasta fylgissveini - snildfonini. Tað tryggjar góða luttøku og skjóta svartíð.
ÁLÍTANDI ÚRSLIT EFTIR EINUM TÍMA
Skjótt og greitt! Tú fært svar eftir bara einum tíma og framkomna skipanin tryggjar sjálvvirkandi, at øll úrslitini eru demografiskt umboðandi fólkasamansetingina í Føroyum í mun til kyn, aldur og bústað.
LAGALIGIR PRÍSIR
Spyr.fo er bíligasti og skjótasti mátin at gera álítandi og umboðandi kanningar í Føroyum. Prísir úr 8.400 kr fyri 500 respondentar.


text:
Einans 10 føroysk miðlafólk tímdu at møta upp, tá teirra yrkisfelag Føroysk Miðlafólk setti etikk á dagskránna. Áhugin fyri etikki er opinbart ikki serliga stórur millum okkara miðlafólk.
Tað var alt í alt ein fínur dagur, men tað, sum skelkaði meg, var uppmøtingin. Hetta er eitt so týdningarmikið evni, og eitt evni, ið fjølmiðlafólk í Føroyum mugu vera serliga uppmerksom um, tí miðlarnir hjá okkum eru so sperdir fíggjarliga og sostatt við kvalifiseraðum ressoursum, at lætt er at missa prinsippini burt.
Dagurin var ókeypis fyri limir í Føroysk Miðlafólk, so tað er ófatiligt, at so fá luttóku. Kringvarpið átti seks av teimum tíggju, meðan hini arbeiddu á Dimmu og Sosialinum. Meðan einasti miðilin, ið sendi tíðindaleiðsluna var Sosialurin.
Bloggur, ið eg skrivaði eftir tiltak hjá felagnum føroysk miðlafólk í oktober 2012. Greinin gjørdist serliga aktuell aftur í morgun, tá hetta tiltakið varð nevnt í kjakið millum Liljuna Weihe tíðindaleiðara í Kringvarpinum og Ingrid Bjarnastein forkvinnu í Føroysk Miðlafólk. Tað var fúl skomm at hoyra tíðindaleiðaran í Kringvarpinum loypa á Felagið Føroysk Miðlafólk, fyri at duga illa at leggja skeið hjá sær, tí at hon ikki kundi luttaka á tílíkum skeiði kl. 10 ein leygardag, tí hon hevur børn. Mær vitandi hevur hon tvey børn, eg havi fýra og fann mær tíð at luttaka. Um tíðindaleðarin hevði nakran áhuga í etikki møtti hon upp, tí m.a. fleiri av hennara tíðindasøgum vóru gjøgnumgingnar. Les allan bloggin her
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum


text:
Vísindavøkan 2016
Níggjunda Vísindavøkan var í Perluni, Reinsarínum og á Perlutorginum. Hetta var fyrstu ferð at Vísindavøkan varð hildin í Tórsgøtu og hetta riggaði stak væl.
Á skránni vóru framløgur, framsýningar, tiltøk o.a. Framsýningar og tiltøk vóru skipað kring frumevnini eld, vatn, lut og jørð.
Ein røð av framløgum varð hildin í Reinsarínum fyrrapart. Seinnapart vóru stuttar framløgur í Pecha Kucha sniði um ymisk evni við Pokemón sum felagsnevnara. Um kvøldið var kvøldseta við tónleiki, framlægum, kjaki og ølsmakking.
Les meira um Vísindavøkuna 2016 í vinstra bredda.


text:
“Skjótt kemur tann dagur, sum kemur at seta gongd í leysgerðina av danska yvirvaldinum, og har meirilutin í tinginum tekur eitt risa fet um at gera okkum leys av donskum stuðli og yvirvaldi.” Hetta segði Pauli Trond Petersen m.a. í samband við umrøðuna av ólavsøkurøðu løgmans.
Eitt av stóru vallyftunum hjá Tjóðveldi til løgtingsvalið í 2015 var at fáa stjórnarskipan til fólkaatkvøðu. Løgmaður hevur boðað frá, at stjórnarskipanin skal til fólkaatkvøðu á flaggdegnum 25. apríl næsta ár. Pauli Trond Petersen, løgtingslimur fyri Tjóðveldi, gleðir seg til hendan dagin.
– Tíbetur nærkast vit 2018 við risafetum, har ein av størstu døgum føroyinga kemur, nevnliga fólkaatkvøðan um Stjórnarskipan Føroya. Har fara føroyingar at siga ja til stjórnarskipanina við stórum fleirtali. Hetta verður tað nýggja startskotið til eina endaliga fólkaatkvøðu um okkara tjóð, sum vónandi eisini verður í hesum valskeiði, um allar okkara fullveldisrøddir á tingi taka seg saman og fáa hetta framt í verki, segði Pauli Trond Petersen m.a. í røðu síni.
Pauli Trond Petersen heitti á øll frælslynt um at standa saman og taka loysing, soleiðis at Føroyar sum fræls tjóð kann samráðast á jøvnum føti við onnur lond og felagsskapir.


text:
Spurningarnir vóru sum heild alt ov breiðir og ófokuseraðir og sum tú spyrt, verður tær sum kunnugt eisini svarað. Har fór ómetaliga drúgv tíð til tómgongd, t.d. gjølligu lýsingina av pendlingini hjá mentamálaráðharranum um Kalsoyarfjørð og Norðoyatunnilin, uttan at hetta førdi til annað enn ein spurning um hvat fyri slag av bili, mentamálaráðharrin koyrdi í. Sendingin var løgd soleiðis til rættis, at vit inn í millum hoyrdu løg, sum øll vóru vald av mentamálaráðharranum og hetta kundi jú verið spennandi, men var tað í grundini heldur ikki. Eg helt tann fyrsta sangin "Gullkálvavalsin" hjá Kára P vera sera forvitnisligt val av einum konservativum ráðharra, men har var alt spennandi effektivt ruddað av borðinum við uppfylgjandi spurninginum, hvørt mentamálaráðharrin er materialistiskur. -Nei, tað visti mentamálaráðharrin ikki, men helt seg ikki vera meira óðan eftir verðini enn tey flestu. Eg veit ikki um tað var líkasum fyri at undirstrika hetta, at ein sangur hjá Steintór Rasmussen - hin við friðarmerkinum á tí slitna cowboyjakkanum - varð spældur, men hervið varð í øllum førum sett hol á tað lokala, sum mentamálaráðharrin eyðsýniliga gongur serstakliga høgt uppí.
Eg má siga sum er, at eg næstan var sovnað niður á borðið, tá brádliga tjóðskaparkrubba føroyinga; Jólafundurin í 1888 varð havdur á lofti. Sambandsmentamálaráðharrin er eftir øllum at døma nóg tjóðskaparsinnaður til at halda, at føroyska málið er grundleggjandi í okkara mentan. Harumframt tosaði hann nógv um sína bakgrund, um uppvøksturin í Syðradali á Kalsoynni, um seyð, fletting, kirkjugongd og um skúlalív í Klaksvík og seinni í Havn, men í grundini var lýsingin so breið og generel, at vit als einki fingu at vita. Neyvan er tað lætt heldur at svara uppá spurningin: Hvat er mentan og sama er galdandi fyri spurningin: Hvat er list, sum mentamálaráðharrin eisini fekk settan, tá The Scorpions vóru lidnir at spæla Winds of change. - List ríkar okkum og er gott til undirhald og í arbeiðslívinum helt mentamálaráðharrin og fór so í holtur við eina listaallýsing, sum kundi verið áhugaverd, um eg skilti hana. Men eg gevi honum fullkomiliga rætt í tí, hann segði, at tað ikki er lætt at úttrykkja í stuttum hvat list er. Mentamálaráðharrin hevði harafturímóti als ongan trupulleika, tá hann var biðin um at nevna eina mentanarfyrimynd. Hansara mentanarfyrimynd er myndlistamaðurin, yrkjarin (og norðingurin!) Hans Jacob Glerfoss, sum Bjørn Kalsø eyðsýniliga er skyldur við og sum hann siteraði áðrenn Hanus Johansen slapp framat fløguspælaranum við síni tulking av óskrivandi yrkingini hjá Hans Jacob Glerfoss.
Móti endanum av hesi sera drúgvu sendingini sloppu vit eisini at hoyra mentamálaráðharran halda eina sjáldsama óáhugaverda røðu til ferniseringina á framsýningini Smálutir, sum er í Mentamálaráðnum í løtuni. Eg havi ikki sæð framsýningina, men hon er við orðum mentamálaráðharrans "Fín, fjølbroytt og fjálg". Bókstavarím og fittlig forhánisligheitt alt í einum og sama setningi. Aja, og síðani sang Ingibjørg Hansen úr Mikladali hin aldrandi countryklassikaran Crazy. Sendingin var annars næstan við at gerast áhugaverd at enda, tá verturin spurdi um nøkur serføroysk virði eru, sum føroyingar eiga at varðveita og um mentamálaráðharrin hevur nøkur framtíðarmál á mentanarøkinum. Svarið var tó alt annað enn spennandi, tí tað snúði seg fyri tað mesta um eldsálirnar kring landið og teirra stóra sjálvbodna og ókeypis arbeiði og at neyðugt er frá politisku skipanini at sýna hesi mentanini virðing. Einki konkret varð nevnt, eingin tjóðpallur, eingin listafólkaløn, eingin hækkan av játtan til list og mentan, bert eitt ynski um, at mentan og list kundi blivið ein vinnuvegur hjá føroyingum. Og meðan góði gamli Freddie Mercury at enda sang The show must go on" kom tann tankin til mín, at listin so í øllum førum ikki gerst nakar vinnuvegur, so leingi sum vit halda áfram at handfara hana sum eitt hugnaligt og fjálgt ítriv.


text:
Prædika 2. sunnudag eftir trininitatis, 2. tekstarøð, Dals kirkja - juni 2006
Luk. 14, 25-35: Roknistykkið
Ein og hvør, sum oyru hevur at hoyra við, hann hoyri! Við hesum orðum endar Jesu tala til okkara í dag, soleiðis sum hon er okkum endurgivin í evangeliinum hjá Lukasi. Við hesum somu orðum: “Tann, sum oyru hevur at hoyra við, hann hoyri!” enda yvirhøvur ikki so fáar av hesum talum - ja, so nógvar, at tey viðhvørt halda, at tað er Lukas sjálvur, sum hevur smekkað tey aftrat, hvørja ferð, hann hevði endurgivið nakað, sum hann helt, var so væl sagt, at tað ikki bara átti at fara inn gjøgnum annað oyrað og útaftur gjøgnum hitt. Hoyrið hesi orð, og minnist til tey!
Í dag halda vit, at vit ið hvussu er kundu klárað okkum uttan hesa eyka áminning. Vit hava ongan trupulleika við at hoyra Jesus og minnast til hansara orð, tá ið hann sigur nakað, sum nítur so fast sum hetta evangeliið. Tey vanligu fittu og fjálgu líknilsini um Guðs ríki eru tey, sum vit oftast hoyra og fegnast taka fram, tá ið vit sjálvi vilja tala um okkara frelsara. Tey hoyra vit so ofta. Men so nýtir hesin sami Jesus viðhvørt eitt annað mál við nógv meira ógvisligum orðum og myndum, og tá spíla vit oyruni út og lurta. Tá situr eingin líkasælur eftir í kirkjuni, tá fer eingin flógvur útaftur hiðani. Tá hava øll sama spurning á tungu: Hvat man Jesus meina við? Vendir hann sær til okkara við slíkum orðum? Hvat kunnu vit brúka hetta til?
Ja, ein dag sum henda fær Jesus áhoyrarar, sum veruliga geva orðum hansara ljóð. Og tí hava vit kanska eisini varnast, at Jesus mitt í øllum fer at tala um nakað, sum er okkum so gerandisligt sum eitt roknistykki: “Tí at hvør tykkara, sum ætlar at byggja eitt torn, setist ikki fyrst niður og roknar kostnaðin, um hann hevur nóg mikið at gera tað liðugt fyri... Ella hvør kongur fer út í bardaga at stríðast móti øðrum kongi og situr ikki fyrst og leggur ráð, um hann er førur fyri við tíggju túsund at møta tí, sum kemur móti honum við tjúgu túsund?”
Ráðlegging og styrkismeting, vinningur og tap, inntøkur og útreiðslur og kostnaður. Jesus talar um eitt roknistykki, tað duga vit at hoyra.
Hvussu stórt er nú hetta roknistykkið, er tað eitt av teimum tungu ella løttu, hvussu stóra orku skulu vit leggja í tað, og hvussu nógv høvuðbrýggj man tað valda okkum? Kunnu vit kanska loyva okkum at siga, at hetta er so dagsins evangelium, hetta er dagsins tilboð í Guðs orði, hetta er dagsins roknistykki? Og tá ið tú hevur gjørt tín setning og ert komin til eitt úrslit, so setir tú tvær strikur undir tað, leggur heftið saman og heldur frí? Er hetta alt, vit skulu hoyra?
Tað er tað neyvan, um vit skulu trúgva einum norskum presti, sum eitur Karsten Isaksen. Hann orkar snøgt sagt ikki fyri tilboðum. “Eg skilji væl,” sigur hann, “at fólk ikki longur leggja í gleðiboðskapin, tá ið vit umaftur og umaftur leggja hann fram sum eitt annað tilboð.
Er nakað, okkara tíð hevur etið vaml á seg av, so eru tað hesi evindaligu tilboðini. Hvat var tað, sum var á tilboði í handlinum í gjár?
Kundi tú keypa 5 bakkar av maldum oksakjøti fyri 100 kr?
Um tú tekur av einum slíkum tilboði, ger næstan ongan mun. Tað hevur neyvan nakrar sum helst fylgjur.
Vit eru so móð av tilboðum, at um onkur kemur til okkara við uppaftur einum, tá má hann rokna við at banka á einar dyr, sum ikki verða latnar upp.”
Karsten Isaksen kallar tað ein hálvan sannleika - og einki er nærri at lygnini enn tann hálvi sannleikin - um vit bara kalla gleðiboðskapin eitt tilboð og gloyma, at hann eisini er eitt krav. Halda vit veruliga, at tað, Jesus biður okkum seta okkum niður og rokna uppá, er so lætt og so einfalt, at okkum bara nýtist nakrar fáar minuttir at hugsa um tað, og so aftur út at spæla? Skilja vit ikki, at Jesus vil rópa okkum so upp, at vit ikki fáa orð hansara úr aftur okkara oyra? Duga vit ikki at síggja, at tað ikki er dagsins einfalda roknistykki, hann gevur okkum fyri, men tað torførast av øllum, sjálvt lívsins langa og kravmikla roknistykki til okkara?
Er tað lívsins, tilverunnar og ævinleikans roknistykki, vit hava við at gera, so fáa teir vanligu spurningarnir ein heilt annan týdning. Tann fyrsti spurningur, vit plaga at seta, áðrenn vit taka okkum eitt stórmál fyri sum t. d. at byggja eitt torn, er hesin: Hvat fer tað at kosta?
Hvat kostar tað at fylgja Jesusi eftir í lívi og deyða? Og svarið er tað einfalda, at tað kostar nógv meira, enn tú sjálvur ert førur fyri at gjalda: faðir og móður og konu og børn og brøður og systrar, ja, tína egnu sál við. Alt tú eigur, alt tú sjálvur ætlar og ynskir tær, kostnaðurin er so høgur, at tú kanst arbeiða og spara alt lívið og slíta teg upp, og tó kortini einki hava goldið av tí, Jesus krevur av tær.
Hvørjar eru friðartreytirnar? Hetta er ein spurningur, sum hvør kongur noyðist at seta, um hann í ráðlegging síni kemur til tað úrslit, at tað ikki fer at eydnast honum við tíggju túsund hermonnum at møta tí, sum kemur móti honum við tjúgu túsund hermonnum. Hvørjar eru friðartreytirnar? Er tað nakað, vit kunnu samráðast um, og hvussu nógv ella lítið skal til, áðrenn yvirmaður mín er nøgdur og letur meg hava restina av valdi og ríki mínum í friði? Men tær friðartreytir, sum Jesus letur okkum hóma, eru einki minnið enn at geva seg yvir fult og heilt, tað er tann endaliga og treytaleysa kapitulatiónin.
Slíkt er lívsins roknistykki, tað krevur meira, enn vit eiga, tað kostar alt. Og sjálvrannsakandi mugu vit ganga í okkum sjálvi og umhugsa tað, sum Jesus við orðum sínum í dag júst vil hava okkum at grunda yvir: Hvør av okkum megnar hetta? Hvør kann, tá ið saman um kemur, avsiga alt tað, hann eigur, og vera Jesu lærisveinur? Er nakað syndugt menniskja til á hesi fold, sum fær hetta roknistykki at ganga upp?
Rímuliga er nógv broytt, síðani eg lærdi at rokna tíðliga í trýssunum. Nú eitur tað ikki rokning longur, men støddfrøði. Nú lærir fáur tabel longur, men heldur at trýsta á knøttarnar, soleiðis at roknimaskinan ella teldan kann koma við einum skjótum og snórabeinum úrsliti. Men eg hugsi kortini, at tað grundleggjandi við allari rokning framvegis er tað sama. Vit lærdu at kalla tað rokniartir: at leggja saman, at draga frá, at falda og at deila. Funnu vit tann rætta rokniartin, komu vit eisini altíð til eitt úrslit.
So tá ið vit ikki fáa tilverunnar stóra roknistykki at ganga upp, kann tað tá ikki hugsast at vera av tí, at vit ikki vita, hvussu vit skulu rokna tað? Kann tað tá ikki hugsast, at Jesus nýtir ein heilt annan rokniart, ein himmalskan rokniart so at siga, og at tað er tann háttur, hann eisini vil læra okkum at nýta? Og hvussu man hann eita?
Ja, hvat er tað nú, sum ger, at lív okkara fær tað rætta úrslitið hóast alla okkara synd, øll okkara føll og allar okkara feilir? Hvat kallast tað, sum gevur okkum frið og hvílu og ger sál okkara ríka, hóast vit noyðast at leggja alt tað, sum okkara er, í Guðs alvalds hendur? Man ikki Guðs egni rokniartur vera tann, sum kallast náði? Og hvat meira hevur hann at geva okkum enn eitt gott tilboð í dag?
Áðurnevndi Karsten Isaksen sigur:
“Komið higar til mín øll tit, sum arbeiða og ganga undir tungum byrðum, og eg vil veita tykkum hvílu.”
Tað er kristindómsins fyrsti minuttur í lívinum hjá einum menniskja.
Men so sigur Jesus: Takið upp á tykkum ok mítt og lærið av mær; tí at eg eri spaklyntur og eyðmjúkur av hjarta, og tá skulu tit finna hvílu fyri sálum tykkara.
Tað er eitt krav.
Aftrat tilboðnum.
Tann, sum tekur av bæði Jesu tilboði og kravi, hann er tann, sum finnur hvílu.”
Veit mær, Guð faðir, alla tíð
í hesi trúgv at vera,
í henni eiga sálarfrið,
mín gerning allan gera!
Guðs andi vitnar í mær svá,
at eg í hesi trúgv skal fá
til himna heim at vinna.
Amen.
Sálmar: 331, 415, 467/ 325, 11


text:
Á Havnar Fysioterapi starvast í dag 7 fysioterapeutar, ein fysiurgiskur massørur og ein klinikkskrivari.
Vit eru eitt toymi, sum seta okkara fakliga førleika og góðskuna i okkara viðgerðum í hásæti. Nøkur av okkum hava langar viðkomandi eftirútbúgvar, onnur eru í gongd við tílíkar og vit øll eru javnan á skeiðum bæði innan- og uttanlanda innan umráðir, ið hava okkara áhuga.
Sum bólkur hava vit nógvar ymiskar royndir, og vit brúka hvønn annan við at vegleiða og luttaka í viðgerðini hjá hvørjum øðrum. Vit hava somuleiðis regluliga innanhýsis undirvísing. Hettar gera vit fyri alla tíðina at veita bestu viðgerðina.
Eisini luttaka vit á altjóða ráðstevnum fyri at vera kunnaði um tað nýggjasta innan gransking og tað nýggjastu vitanina um trupuleikar í rørslulagnum.
Leiðarar á klinikkini eru Klæmint Isaksen FT, Dip.MDT, Cert.Klinikari og Hjørleif Niclasen FT, Cert.MDT, MFE.


text:
Færingetidende
Færingetidende er fyrsta avísin, sum kom út í Føroyum. Niels Winther flutti sum nýútbúgvin løgfrøðingur heim til Føroya og byrjaði at geva fyrstu føroysku avísina út 13. mai 1852.
Við Færingetidende varð fyrstu ferð funnist at donsku embætismonnunum í Føroyum og kongliga einahandlinum.
Mønustingin fekk blaðið, eftir at tað í blaði nr. 8 ákærdi einahandilin fyri at snýta við vørum móti einum rættarleysum og fátækum keypara. Niels Winther varð dømdur at gjalda eina bót áljóðandi 600 ríkisdálar fyri ærumeiðing. Hetta tí at umtalaði keyparin ikki vildi standa fram og vitna.
Einans 9 bløð komu út av Færingetidende, fyrstu ferð 13. mai 1852 og seinastu ferð 27. juli sama ár. Málið var danskt, tí føroyskt hevði enn ikki vunnið frama.
Útvortis ávísing[rætta | rætta wikitekst]
- Vestnord - tíðarrit - Føroysk, íslendsk og grønlendsk talgild tíðarrit og bløð.


text:
Kvæðarockur á Vágsbø
Fremsti føroyski rockbólkurin verður við, tá ið Summar Festvalurin verður hildin í august.
Tað eru liðin næstan 15 ár, síðani Týr fekk gjøgnumbrot í føroyskum tónleiki við Prix Føroyar luttøkuni og teirra útseting av Orminum Langa. Síðani hevur Týr verið fremsta føroyska rocknavnið við sínum buldrandi kvæðarocki og altjóða framførslum og útgávum.
Við frumkenda rockljóðinum hevur bólkurin vunnið sær ein alt størri status á altjóða pallinum. Onkrir av sangunum hjá Týr hava fingið óvanliga nógvar sýningar á YouTube. Sinklars Vísa er sædd meira enn tvær milliónir ferðir, og sangurin Hold The Heathen Hammer High hevur næsta fýra milliónir sýningar. Hetta er púra óhoyrt fyri eitt føroyskt tónleikanavn og staðfestir, hvussu stórir Týr eru úti í heimi.
Seinnu árini hevur Týr verið støðugt á ferð í Europa, USA og aðrastaðni, og teir eru mest seljandi føroyski tónleikabólkur nakrantíð.
Til Summar Festivalin hevur Týr eisini nakað heilt serligt við í framførslu síni. Pól Arni Holm, sum var sangari í bólkinum fyrstu tíðina, verður serligur gestur, tá ið Týr spælir á Summar Festivalinum.


text:
Havnebbasild (nebbasildaættin)
Ammodytes marinus Raitt, 1934
Stødd: Havnebbasild verður upp í umleið 25 cm long.
Dýpi: Hon er út á umleið 150 m dýpi.
Litur: Havnebbasild er grønblá um bakið, blá um síðurnar og silvurhvít undir búkinum. Á høvdinum er skarpt mark millum tað myrka ovari og tað ljósa niðari.
Teinar: R 56-63; G 29-33.
Lýsing: Havnebbasild hevur langan og klænan kropp, langt og spískt høvd, rundligan tvørskurð. Hon hevur eina langa ryggfjøður, ið byrjar frammarlaga á bakinum og kemur næstan aftur í klingruna. Hon hevur eina gotfjøður, ið er helvtina so long sum ryggfjøðurin og gongur líka langt aftur. Endin á uggafjøðurini kemur aftur undir fremra enda á ryggfjøðurini. Roðsla er um allan kroppin. Havnebbasild verður greind frá lítlu nebbasild m.a. á tí, at roðslan undir búkinum er fløkjaliga sett, ikki í beinum røðum, og at hon kemur ikki aftur á stertarótina. Sterturin er sýldur. Hon hevur ikki búkfjaðrar. Yvirkjafturin kann skjótast fram. Hon hevur ikki spískar tenn í gómanum.
Eyðkenni: Hon hevur ikki svartan blett við nasagluggarnar. Uggafjøðurlongd. Roðslan er ikki aftur á stertin og er óregluliga sett undir búkinum.
Týdningur: Í Føroyum hevur hon ikki havt vinnuligan týdning, men aðrastaðni verður hon nógv veidd.
da: Havtobis, en, Lesser sandeel – Launce, fr: Lançon equille, ís: Marsíli, no: Havsil, tý: Kleiner Sandaal - Tobis
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Pannukøkur á spjóti
Nú jarðberjatíðin er við at runda av, vil eg vísa tykkum hesar lekkru og løttu dessertirnar, ið hóska seg sera væl til hugnaligu bindiklubbakvøldini, ið eru fyri framman. Og hesa ferð verður ikki spart uppá tað søta!
Dessertirnar eru lættar at gera og ein fragd fyri eygað. Lat okkum herja á!
Tilfar til 20-24 smáar pannukøkur
2 egg
1 tsk sukur
1 dl mjólk
1 dl havragrýn
2-3 dl mjøl
1 tsk bakipulvur
1 tsk vaniljusukur
½ tsk salt.
Pynt
1 pk jarðber
2 bananir
Nutella/smeltaða sjokulátu
10 træspjót
Arbeiðsháttur
Rør eggini, sukrið og mjólkina saman
Blanda síðani restina av turra tilfarinum saman í einum øðrum bolla.
Rør turra tilfarið spakuliga saman við eggjablandinum
Koyr smør á pannuna
Sker jarðberini og bananirnar í skivar og smyr nutella sjokulátu á pannukøkurnar
Nú er klárt at koyra á spjótini og so er bara at njóta hesa lekkru dessertina.
Bon appétit
Prei
Um tú ynskir pannukøkurnar 100% rundar, nýt so ein sproytiposa. Tú kanst eisini skera tær rundar aftaná tær eru bakaðar. Pannukøkurnar skulu hava eitt tvørsnið á umleið 3 cm.


text:
Eggjamuffur
við høsnarungabitum og brokkoli
Telefonin er aftur farin at láta árla á morgni. Hon minnir okkum á, at summarið er farið at rigga av, og gerandisdagurin trokar seg framat. Hjá teimum flestu eru matpakkar fastur táttur í gerandisdegnum. Tað betrar munandi um arbeiðs- ella skúladagin um man veit, at okkurt leskiligt bíðar í taskuni. So nú fara vit í gongd!
Tilfar til 12 stórar muffur
150 g høsnarungabitar
200 g fleskabitar
200 g mais
2 gularøtur
1 stóran leyk
1/3 brokkoli
12 egg
Salt, pipar og timian
Arbeiðsháttur
1. Set ovnin á 180 stig við luft
2. Um tú brúkar eina muffinsplátu, smyr so plátuna við feitti, hettar ger tað lættari at fáa muffurnar úr aftur, tá ið tær eru bakaðar
3. Steik fleskið á pannuni og stoyt feittið frá
4. Sker grønmetið smátt
5. Rør eggini saman í einum bolla og smakka til við kryddaríum
6. Legg fyrst høsnarungabitarnar niðast í muffuformarnar og síðani grønmetið og fleskið
7. Stoyt síðani eggjablandið í
8. Nú er klárt at baka í 25 min.
9. Borðreið við einari lekkrari salat og breyði
Prei
Hesar lekkru matmuffurnar eru sera lættar at gera og hóskar væl til matpakkan.


text:
Wednesday, February 28, 2018
Ávaraðu móti at strika grundleggjandi hugtak: Nú standa manningar til at missa vunnin rættindi
Smart sum tað kann ljóða á skræðuni, at alt sum eitur veiðiloyvi er óneyðugt og ynskiligt at lúka burtur í tí nýggju lógini um ‘fyrisiting av sjófeingi’, líka so katastrofal kann tó ein ófyrireikað avtøka av hesum hugtaki vísa seg at vera.
Køn fólk innan lógarverk og arbeiðsmarknað hava sambært álítandi keldur leingi ávarað landsstýrisfólk og tinglimir ímóti óætlaðum avleiðingum av at rykkja burtur ein so grundleggjandi part av galdandi rammuverki fyri skiparakstur og hýrusáttmálar í fiskivinnuni. Kortini hava hesar ávaringar ikki verið tiknar í nóg stórum álvara til at steðga tí dáragerð sum liggur í at taka burtur uttan fyrilit hendan organisatoriska hornastein.
Órógvin í vinnuni er so mikið stór um hetta nú at manningarfeløgini og Reiðarafelagið sambært keldur umhugsa at samskipa felags støðutakanir í mun til trupulleikar sum uppstanda ella kunnu uppstanda í sambandi við at veiðiloyvið er avtikið uttan at annað hugtak er komið í tess stað.
Veiðiloyvi var nevniliga miðdepil í einum víðum umfangi av viðurskiftum. Tað var ein høvuðsgátt til kunna taka lut í vinnuligum fiskiskapi yvirhøvur, ein formlig treyt hjá hvørjum einstøkum fiskifari fyri at kunna fáa til vega rættindi at fiska, tað veri seg kvotur ella fiskidagar. Veiðiloyvi var partur av tí eftirlitsskipan sum hevur verið galdandi fyri fiskiflotan, og var eisini ein fyritreyt fyri eitt nú kunna vera limur í Føroya Reiðarafelag.
Hugtakið var innarbeitt gjøgnum mong ár og virkaði sum grundarsteinur í einari skipaðari vinnu — her vóru viðurskifti millum manningar og reiðarí staðfest og greinað, eitt nú býti av inntøkum og kostnaðum í sambandi við túrar og avreiðingar. Veiðiloyvi vóru knýtt at teimum einstøku fiskiførunum og teirra manningum, sum umvegis hetta høvdu lógarliga ásett krav upp á ávísan part av teimum inntøkum ið fingust frá tí sum fiskiskip og útróðrarbátar avreiddu. Og sáttmálarnir millum reiðarí og manningarfeløg bygdu somuleiðis á hetta hugtak.
Harafturat virkaðu veiðiloyvini sum eitt slag av matrikulnummari fyri hvørt fiskifar, soleiðis at skil kundi haldast á hvørji skip og bátar til eina og hvørja tíð vóru í vinnu og ikki. Hetta gjørdi tað møguligt fyri flotan at skipa seg, har luttakararnir eisini kundu gera sínámillum samskipanir og handlar í tráð við galdandi lógir, reglur og karmar annars.
Vænta eitt eljustríð
Men nú veiðiloyvi ikki er til longur standa fólk sum kánus. Manningarnar knappliga uttan lógarfestan rætt til nakran part av nøkrum fiskirættindum — alt sum nú verður tillutað einum reiðaríið eigur reiðaríið sjálvt; og reiðaríini í praksis uttan møguleika at disponera skynsamt við sínum vinnutólum gjøgnum keyp og sølu av skipum fyri at tillaga seg í vinnuumhvørvinum, tí nú er einki veiðiloyvi heft at skipinum, og tí er tað fullkomiliga óvist um eitt skip kemur at kunna fiska.
Hetta broytist ikki av tí sum politikarar hava argumenterað ímóti reiðarum ið hava mótmælt munandi niðurskurðum á teirra fiskirættindi, hvør skal siga: nú hava tit einki at grenja um, tí nú eiga tit so í frið tey rættindi tit hava til eina og hvørja tíð.
At fáa grundarlagið undir einum skipaðum arbeiðsmarknað soleiðis pettað sundur er nevniliga eingin ynskistøða fyri nakran sum hugsar langt. Tey ið einans taka grunn atlit í samanhanginum hava helst torført við skilja hetta — ikki minst um tey halda at vinnulív snýr seg eina og aleina um at maximera peningaligan profitt fyri egnan part; tí so einfalt er tað ikki í veruleikanum, tvørturímóti. Gott stev og gott samstarv millum partarnar í vinnuni og á arbeiðsmarknaðinum gevur altíð í longdini bestu úrslit, og tað munu flest øll tey vita sum hava drúgvar royndir í vinnuni.
Samstundis frættist at so mikið sum 22 broytingar koma fyri longu nú, so stutt aftaná at tann nýggja lógin um ‘fyrisiting av sjófeingi’ varð lýst í januar 2018. Eftir stendur sum vera man spurningurin: hví var tað so um at gera at skunda hendan lógarpakkan so ígjøgnum, tá hann kortini ikki var klárur?
Talan er uttan iva um neyðugar broytingar út frá tí at lógin varð samtykt í so ófullfíggjaðum standi, og kanska eru hesar 22 broytingar heldur ikki tær seinastu vit hoyra um í hesum høpi.
Lítil ivi tykist vera um at nýskipanin hevur lagt upp til eitt eljustríð í og við at reiðaríini nú fáa fáa álagt munandi meira avgjøld enn fyrr, og at fyritreytirnar undir sáttmálunum við manningarfeløgini eru kollrendar. Fingu manningarnar umleið fjórðingin av avreiðingingarvirðinum tá makrelur varð landaður í fjør, og um avreiðingarprísurin lá um sig seks krónur per kg, so fáa somu manningar kanska bert helvtina av hesum í ár, av tí at nýggj avgjøld eru komin sum gera at nettoprísurin verður kanska tríggjar krónur tá tey nýggju avgjøldini eru drigin frá. At nokta reiðaríunum at draga tílíkan lógarfestan kostnað frá fer ikki at geva meining — tað hevði verið tað sama sum at tvinga reiðaríini til at gjalda meira enn inntøkugrundarlag er fyri. Og samstundis er ringt at krevja manningar so munandi niður í hýru, bara tí at Landsstýrið knappliga vil hava so nógv meira av teimum pengum sum frammanundan vóru í vinnuni. So hvør skal standa við rokningini fyri hetta?
Her er eitt ótal av viðurskiftum at hyggja at, ikki minst støddin á tilfeingisavgjaldinum, sum enn ikki er ásett, eitt sera týdningarmikið evni sum vit venda aftur til seinni. Men fyrst er at vóna at ein loysn skjótt verður funnin á tí kaosi sum er íkomið av tí avtikna veiðiloyvinum.
1 comment:


text:
Bartal hevur sent mær ‘snapshot’ av teimum 100 frí hjá Kristiani Olsen, har hann (Kristian) setur føroyskt met við 54.43. Herligt at síggja okkara egna Kristian á Eurosport 🙂
“Take your marks”, ein føroyahvítur heilt klárur har yviri á geil 7
Kom so SVF, vit vilja eisini hava máling í hylin !
Yes, Kristian longu fremst
Eina kroppslongd frammanfyri, á veg heimaftur.
Ná ok, kanska ikki meira enn ein skutil
Fyrstur á mál, woohoo, so fáa vit nærmyndir !
Olsen nr 1
Olsen veit ikki tíðina enn
Vit vita tað longu: Føroyskt met !
Og nú veit Olsen tað eisini
Føroyskt met LIVE á Eurosport. Unbelievable !
Til lukku Kristian !


text:
Kitty May Ellefsen hevur fingist við alt tað, sum ikki er bleytt. Staðið á odda fyri Vága Floghavn, arbeitt í Vinnumálaráðnum, verið býlingastjóri í SMS v.m. Nú hevur hon sum 53 ára gomul skift lívsleið. Hon ynskir at gerast sjúkrarøktarfrøðingur.
- Tá eg fór at lesa sum ung, vóru tað onnur ting, ið eg legði dent á. Pengar og karrieru. Men tað er tað ikki longur. Eg havi funnið útav, hvussu fantastiskt arbeiðið sum sjúkrarøktarfrøðingur er, sigur 53 ára gamla Kitty May Ellefsen.
Kitty May Ellefsen er útbúgving cand.merc.jur. og hevur nógvar arbeiðsroyndir innan politikk og vinnulívið.
- Lívið broytir teg, og tað kenni eg eisini á mær, at tað hevur gjørt. Fyrr hevði tað týdning at hava arbeiði, har eg tjenti nógv, soleiðis at eg kundi fáa ráð til ymiskt materielt. Men tað hevur ongan týdning nú. Eg varnaðist, at tá eg hevði fingið tað, eg ynskti mær, so byrjaði eg at hugsa um meining. Gevur hetta meining? Tað haldi eg, at sjúkrarøktarfrøði-útbúgvingin ger.


text:
Blóðkøka við ísi og kirsuberum
Tilfar til 6 køkur
115 g av bleytum smøri
75 g av sukri
½ tsk av vaniljusukri
½ tsk av kanel
Skalið frá ¼ vistfrøðiligari appelsin
2 egg
100 g av blóði
95 g av mjøli
1 tsk av bakipulvuri
150 g av (frystum) kirsuberum
100 g av flormelis
Mannagongd
Kóka kirsuberini í einari grýtu við 3 spsk av vatni í 5 minuttir. Síla kirsuberini frá og set tey at køla. Rør 100 g av flormelisi í kirsuberjalakan og set lakan til síðis.
Píska smør, sukur, vaniljusukur, kanel og appelsinskal saman í minsta lagi í 10 minuttir til deiggið er hvítt og lætt.
Brót eggini í eina skál og blanda tey við blóðið. Rør síðani egg-og blóðblandingin varisliga í deiggið – ikki alt í senn!
Síla mjøl og bakipulvur í deiggið. At enda vendir tú kirsuberini í deiggið.
Deil deiggið í 6 smurdir muffinformar og baka køkurnar í 15 min á 170 hitastigum í einum ovni, sum er hitaður frammanundan.
Nýt ein stokk at prika djúp hol í køkurnar, meðan tær eru flógvar. Stoyt kirsuberjalakan omaná køkurnar, so at tær blotna. Lat køkurnar køla, meðan tær enn eru í formunum.
Borðreið køkurnar við góðum vaniljuísi.
Teitur Christensen, høvuðskokkur á Fútastovu, hevur ment uppskriftina.
Durita Pætursdóttir Christensen hevur tikið myndina.
Rætturin var partur av matskránni til tiltak um avroð í Silo 18/10-20. Sí frásøgn.


text:
Síðan 2007 hava vit vitað, at umfatandi broytingar fóru at verða framdar í okkara fiskivinnu.
Síðan 2007 hava myndugleikarnir, við ávísum politiskum oddfiskum sum høvuðsábyrgdarar, latið staðið til, í teirri trúgv, at havsins tilfeingi, fólksins ogn, var nóg væl hagreidd og handfarið av nøkrum fáum pengasterkum fyritøkum, ofta við útlendskum kapitalinnspræningum í holutu lummunum.
Øll hesi árini, til og við 2015, hava somu myndugleikar og ráðandi oddfiskar vinnunar ligið á varðhaldi oman á gullinum og hótt við morði og brandi, um onkur óviðkomandi tordi at nærkast einari loysn, ið fór at geva tí vanliga føroyinginum, fólkinum í Føroyum, betri atkomuleika til gullið, fólksins ogn.
Nógvar hugsanir og áskoðanir geva seg til kennar í hesum døgum, serliga atfinningarsamar ímóti uppskotinum hjá fiskimálaráðharranum, sum nú er alment til hoyringar, áðrenn endaligt uppskot um nýggja lóggávu á økinum verður lagt fyri tingið.
Atfinningarsomu røddirnar halda uppá, at verandi skipan er nóg góð, so at skilja, at alt tað livandi tilfeingið í sjónum gevur longu sum er mest møguligt avkast, og at fiskiskapurin verður rikin á burðardyggum grundarlag.
Hetta sjónarmið kann tykjast at hava eitt vet av sannleika í oyrunum hjá summum. Hyggja vit eftir tølunum fyri veidd botnfiskasløg, í høvuðsheitum tosk, hýsu og upsa, so bendir alt á annan bógv. Harumframt gevur verandi skipan ávísum pengasterkum aktørum ein fyrimun, ið ger tað nærum ógjørligt hjá øðrum væl kvalifiseraðum, men ikki nóg pengasterkum aktørum at sleppa framat tilfeinginum, og soleiðis fáa skapta eina munandi virðisøking, samlað sæð. Eisini er verandi skipan við til at halda okkum øllum føstum í einum siðbundnum mynstri, har tað fyrst og fremst verður hugsað í nøgd og ikki so nógv í dygd.
Funnist verður at uppskotinum um fiskivinnunýskipan, at hetta verður sett í verk og fer at forkoma øllum tí, sum nú tykist at rigga so væl, hjá ávísum pørtum í vinnuni, og í ávísum pørtum av landinum.
Skal hetta vera undanførslan fyri einki at gera, heldur ikki nú, ið tímaglasið er um at vera runnið, so er lítil vón fyri framman, um at nøkur nýskipan yvirhøvur nakrantíð fer at síggja dagsins ljós. Vit hava søguligan møguleika at gera eina mynstur skipan fyri vinnu, land og fólk, sum allir partar eiga at viðgera og umrøða í uppbyggjandi álvara.
Uppskotið er torskilt. Tað er ikki nóg mikið at lesa tað eina ferð í gjøgnum, hóast tað kann vera ein góð hjálp hjá teimum, sum veruliga ynskja at hava eina meining um uppskotið, at fáa tað lisið í fullum líki. Saman við álitinum, sum kom frá nýskipanarbólkinum 3. oktober í 2016, gevur tað eitt sera gott grundarlag at grunda eitt uppbyggiligt orðaskifti á.
Tað er umráðandi at hava fokus á endamálið við nýskipanini, og út frá tí gera tær skilabestu tillagingarnar, ið uppskotið krevur at fáa, áðrenn flestu partar kunnu taka undir við tí. Vit kunnu ikki loyva okkum at siga alt ella einki, nú so stutt tíð er eftir til verandi skipan fer úr gildi.
Tó mugu teir, sum hava víðar karmar í vinnuni í dag, og sum kunnu sigast at hava avgerandi orðið at siga í fiskivinnuligum høpi, so ella so fyrireika seg til broytingar, kanska rættiliga munandi broytingar, tó ikki vist til tað verra.


text:
Í gjár fór heimasíðan um eitt magiskt tal. 1.000.000 – skrivar eina millión – hits hevur hon havt síðani hon sá dagsins ljós. Sjálvandi eru vit nógv tey somu, sum hava klikkað okkum inn á síðuna fleiri ferðir øll hesi árini. Men kortini eru tað úti við 45.000 ymiskir brúkarar, sum hava kagað inn. Hetta duga hagtøl djúpt, djúpt inni í administratorinum at greina.
Men onkrir brúkarar hava nokk eisini varnast, at heimasíðan ikki bara er blivin klikkað uppá tann góða mátan. Seinastu dagarnar hava nøkur havt trupulleikar við at sleppa inn á síðuna at lesa. Boðini um vanda fyri telduna eru eisini komin. Tað sær út til at teldusníkar hava roynt at gera ónáðir. Web-mastarin Sølvi Reinert Hansen hevur roynt at greitt hendan trupulleikan, og skuldi alt koyrt sum vanligt nú. Hava tit trupulleikar við síðuni, eru tit vælkomin at gera vart við tykkum.
Webmaster Sølvi Reinert Hansen tekur trupulleikan við størsta álvarsemi


text:
Bill Clinton
William Jefferson "Bill" Clinton (føddur 19. august 1946 í Hope, Arkansas) var 42. forseti í Sambandsríki Amerika. Clinton fekk eina umfatandi hjartaskurðviðgerð í 2004. Hann varð í 2009 tilnevndur ST umboð fyri Haiti, har hann hevur til uppgávu at stuðla undir endurbygging og neyðhjálp í vanlukkurakta landinum.[2]
Ríkisrættarmál[rætta | rætta wikitekst]
19. desember í 1998 var ríkisrættarmál innleitt móti Clinton við tveimum ákærum - fyri at hava logið undir eiði og fyri at hava forðað fyri rættvísi. Ákærurnar stavaðu frá einum øðrum rættarmáli móti Clinton, har hann var ákærdur fyri kynsligan ágang móti Paulu Jones, sum hevði arbeitt hjá honum, meðan hann var guvernørur í lutstatinum Arkansas. Ágangurin skuldi verið farin fram á einum hotellkamari í høvuðsstaðnum í Arkansas, Little Rock, tann 8. mai í 1991. Hetta meðan Bill Clinton var guvernørur í Arkansas. Í rættarmálinum royndi ákærin at tekna ein mynd av Clinton sum ein maður, ið fleiri ferðir hevði framt kynsligan ágang móti øðrum kvinnum, sum høvdu arbeitt hjá honum. Ákærin kallaði tí inn fleiri kvinnur, sum tey væntaðu, at Clinton hevði havt kynsligt samband við.
Í rættarmálinum móti Paulu Jones noktaði Clinton fyri at hava havt nakað kynsligt samband við praktikantin í Hvítu Húsunum, Monicu Lewinsky. Ein trupulleiki var tó, at Monica Lewinsky hevði fortalt einum starvsfelaga hjá sær, Lindu Tripp, um tær hugnaløtur, sum hon hevði havt saman við forsetanum. Linda Tripp hevði tikið hesar samrøður upp á band.[3][4] Tað var ikki ótrúskapurin hjá Clinton, sum førdi til ríkisrættarmálið, tað var hinvegin tann sannroynd, at hann hevði logið undir eiði um hesar hendingar. Hann bleiv tó fríkendur í Senatinum fyri báðar ákærurnar tann 12. februar í 1999.[5]
Bill Clinton í Føroyum[rætta | rætta wikitekst]
Fyrrverandi amerikanski forsetin vitjaði í landinum tann 1. oktober 2007, og í tí sambandinum helt hann fyrilestur í Norðurlandahúsinum. Hann bæði skemtaði og umrøddi álvarsmál, tá hann helt fyrilestur í Norðurlandahúsinum. Hann fyrigav føroysku norðbúgvunum, at teir í landnámstíðini tveittu írsku munkarnar á dyr, og vísti á, at øll lond og einstaklingar í felag hava ábyrgd av at skapa ein betri heim.
Fyrrverandi amerikanski forsetin legði fyri við at greiða frá, at tá hann koyrdi av flogvøllinum í Vágum og sá fólk standa fram við vegnum og veittra til sín, hugsaði hann: "Tit klára tykkum fínt!" Hann kendi seg tí ikki kallaðan at siga føroyingum, hvussu teir skulu liva.
Tó var ein av høvuðsboðskapum hansara, at bæði lond og einstaklingar hava eina felags ábyrgd at skapa ein betri heim. Hann staðfesti, at heimurin stendur opin fyri føroyingum, og at Føroyar hava tikið av møguleikanum at gerast altjóða fiskaframleiðari, komandi oljuframleiðari og kanska eisini áhugavert ferðamál. Hetta verður ofta kallað globalisering, men Bill Clinton vildi heldur brúka orðið interdependence. Velja vit at stíga út í heim, tørvar okkum eisini heimin.
Bill Clinton helt, at hendan støða kann vera bæði góð og ring. Sum oljuframleiðari fáa Føroyar ágóða av, at onnur vilja keypa olju frá føroyingum. Men samstundis átaka føroyingar sær felags avbjóðingarnar hjá heiminum. Hesar avbjóðingar eru eitt nú burðardygg menning, veðurlagsbroytingar og fólkavøkstur.
"Ógvusligi fólkavøksturin ger, at fólkini í fátøku londunum gerast alsamt fleiri, og tey fara at ynskja sær eitt betri stað at búgva, eitt nú Føroyar," segði Bill Clinton.
Hann spurdi síðan, hvat skal broytast í heiminum, og svaraði sjálvur, at neyðugt er at fáa heimin at arbeiða saman sum í einum lítlum samfelag sum tí føroyska. Neyðugt er at fáa fólk at kenna seg heima onkustaðni og geva teimum ein sterkan samleika. Til tess krevjast samansjóðað samfeløg við eins møguleikum fyri øll.
Bill Clinton ásannaði, at góður trygdarpolitikkur er neyðugur, men vísti samstundis á, at tað fer ongantíð at eydnast at basa øllum yvirgangsbólkum. Hann helt, at útreiðslurnar til hermegi og trygd í USA eru ov stórar, og at hetta forðar fyri, at átøk, ið veruliga muna í triðja heiminum, verða framd.
Um vakstrarhúsárinið segði hann, at atferð okkara má broytast, tí eyðsýnt er, at hetta árin hevur við sær ógvusligar veðurlagsbroytingar. Í hesum sambandi helt hann, at heimurin kann læra nógv av føroysku flagtekjunum. Tær spara nógva orku og eru vorðnar nýggjasti móti í USA.
Saman við øðrum føroyskum fyritøkum var Eik ein av sponsorunum aftan fyri vitjanina hjá Bill Clinton í Føroyum, og vitjanin hjá fyrrverandi forsetanum kann gerast partur av brandingini av Føroyum og Eik uttanlands.
"Ein positiv spin-off effekt av forsetavitjanini, er, at kunnleikin til Føroyar økist. Í takt við, at fleiri fáa at vita, at Bill Clinton hevur vitjað Føroyar, gekst lættari at greiða frá okkara landi og fyritøku" sigur Finn Danberg, undirstjóri í Eik.
Hygg eisini at[rætta | rætta wikitekst]
Keldur[rætta | rætta wikitekst]
- ↑ Hann var raised a Southern Baptist. (= a member of the Southern Baptist Convention SBC). Clinton left the SBC due to disagreement with its conservative positions (details her). Sí eisini New Baptist Covenant
- ↑ http://news.bbc.co.uk/1/hi/8056762.stm
- ↑ http://www.washingtonpost.com/wp-srv/politics/special/clinton/timeline.htm
- ↑ http://www.washingtonpost.com/wp-srv/politics/special/clinton/stories/jonesappeal073198.htm
- ↑ http://www.washingtonpost.com/wp-srv/politics/special/clinton/stories/impeach021399.htm


text:
BankNordik hevur í dag valt nýggjan formann ella rættari forkvinnu, og bankin hevur eisini valt nýggjan næstformann.
Bankin skrivar soleiðis á heimasíðu síni:
Sverre Bjerkeli er í dag farin frá sum nevndarformaður í BankNordik, men heldur tó fram sum vanligur nevndarlimur. Nevndin hevur tískil skipað seg av nýggjum við Jóhonnu Lava Køtlum sum nevndarforkvinnu og Jógvani Jespersen sum næstformanni.
Jóhanna Lava Køtlum er stjóri í P/F Fiskaaling, og Jógvan Jespersen er stjóri í Felagnum Nótaskip.
Nevndin í BankNordik er nú skipað soleiðis:
- Jóhanna Lava Køtlum, forkvinna
- Jógvan Jespersen, næstformaður
- Sverre Bjerkeli, aðalfundarvaldur nevndarllimur
- Ben Arabo, aðalfundarvaldur nevndarlimur
- Michael Ahm, aðalfundarvaldur nevndarlimur
- Kenneth M. Samuelsen, starvsfólkaumboð
- Rúna Hentze, starvsfólkaumboð
- Alexandur Johansen, starvsfólkaumboð
Á heimasíðuni skrivar bankin soleiðis um Jóhonnu Lava Køtlum:
Fødd: 1968
Útbúgving
Master í tøkniligari umhvørvismeting frá universitetinum í Aalborg
Cand.scient í lívfrøði frá universitetinum í Aarhus
Starv
Stjóri í P/F Fiskaaling


text:
Í aller fagrasta veðrið kom Gadus siglandi spakuliga inneftir vágni kl. 06.00 í morgun og legði at á vestaru bryggju.
Á sjálvum pápadegnum komu teir aftur og tað var gott tíðspunkt at koma aftur, har nógv børn vera glað at síggja pápa sín aftur.
Gadus hevur roynt í russiskum sjógvi og hava teir fult skip.
Teir fóru túr tann 19. mars og byrjaði at sigla heim tann 30. mai og í morgun eru teir so heima aftur.
Skiparin hendan túrin var Ólavur Biskopstø.
Vit ynskja skipara og manning vælkomin heim.
SáH


text:
Alva og Lias
Bókaklubbin
- Síður: 52
- Útgávuár: 2021
- Upprunamál: føroyskt
- Innbinding: innbundin
- Rithøvundur: Elsubeth M. Fossádal
- Myndir: Kathrina Skarðsá
Ein fitt, upprunaføroysk myndabók við søgum og fakta eftir Elsubeth M. Fossádal. Kathrina Skarðsá hevur myndprýtt.
Í bókini eru tríggjar søgur um systkini Alvu og Lias.
Elsubeth M. Fossádal er, umframt at vera rithøvunduri, eisini lækni. Aftaná hvørja søgu er ein faktasíða, har ein lækni greiðir barninum frá tí, sum hendir í søguni: hvat tað er at fara til barnakanning, um ovurviðkvæmi, og hvat vit skulu gera, um vit brenna okkum.
- Perlan er í øllum ælabogalitum. Lias er hugtikin og heldur, at perlan glitrar og líkist einum gimsteini. Hon skyggir, tá hann snarar henni á. Hvar skal hann goyma hana?
- Alva hevði viljað átt ein hund, men hon tolir hvørki djór ella gras, tí hon er ovurviðkvom. Tá er gott at eiga ein abba, sum dugir at finna uppá.
- Ein dagin hjálpa Alva og Lias ommuni at gera rabarbugreyt. Tey røra í grýtuni, sum prutlar óført, og tá hendir tað, sum ikki má henda.
Brellbiti úr bókini:


text:
Tað er gleðiligt at síggja hvussu dynamiskan og visioneran borgarstjóra kommunan hevur. Tað er altíð eitt fragt at síggja tá fólk ganga høgt uppí sítt arbeiði og brenna fyri tíð og har ein sær at stór arbeiðsørka verður løgt í at loysa sett mál.
Vit á 24.fo hava seinastu árini fylgt gongdini hjá Landsins stórstu Kommunu og kan ein ikki siga anna enn, at har er ferð á og gongur borgarstjórin á odda saman við sínum samgongufeløgum. Jú Tórshavnar Kommuna hevur nógvar pengar og hjá eini Kommunu er neyðugt at handla tá tíðirnar eru góðar og nógvar inntøkur koma í kommunukassan.
Skal høvuðsstaðurin mennast fyri alt føroya fólk og til ferðavinnu og ikki minst til tey fólk ið liva og virka í Kommununi, so er sera skilagott at samla stóran part av kommunalu umsitingini á einum stað.
Snarskivan & sosialadeild í miðbýnum
Men kanska tað kann verða skilagott at hava eina sjálvstøðuga sosiala deild í miðbýnum, eins og Klaksvíkar Kommuna hevur flutt hetta økið í sjálvstøðugan bygning. So er eisini upplagt at hava snarskivuna í gamla bankabygninginum.
Postsavn – Kunningarstovu og Gallerí í gamla posthúsinum
Í gamla posthúsinum kann verða sum nevnt til dømis Postsavn – Kunningarstovu og Gallerí.
Løgtingið manglar hølir
Eisini er upplagt at Løgtingið keypur gamla umsitingarbygningin hjá Tórshavnar Kommunu og har kann Løgting og Landsstýrið hava umboðan eins og tingfólk kunnu fáa skrivstovu har, eins og tingformaðurin ynskir.
Tá ein Kommuna hevur so nógva ferð á bygging og keyp av bygningum so koma tað altíð at verða broytingar í onkrum ætlanum og byggimálum og her er styrkin nevniliga at verða diplomatiskur og síggja møguleikar og tað positiva í nýggjum loysnum.
Tað er gleðigligt at síggja at Borgarstjórin og býráðið arbeiðir á øllum økjum, havnaútbyggjan, miðbýðarætlanir, ítróttarhallir, musikskúla og annað.
22-10-2015


text:
UM BÚMERKIÐ
Búmerkið er samansett av einum kassa og tveimum bylgjum, sum sveiggja tvørturígjøgnum kassan.
Bylgjurnar eru líka sum tvey S, og tengjast tey s’unum í sand og ship.
Kassin verður skorin í tvey av bylgjunum, og hava partarnir hvør sín lit. Niðari parturin kann tengjast havbotninum og hevur hann sand-reyðan lit, meðan ovari parturin er havið og er bláur. S’ini byrja frá havbotninum í neðra og fara uppeftir til høgru og ganga út við havið í erva. Soleiðis er boðskapurin í fyrstu atløgu hesin: Sandship heintar sand av havsins botni og førir hann eftir havi til lands, men er síðan eisini vaksið til at flyta allan farm eftir havinum frá A til B, t.e. frá vinstra ovara horni til høgra ovara horn.
Ship-parturin av navninum ber boð um, at Sandship eisini fæst við SHIPPING. Sostatt umboða bæði S’ini í búmerkinum eisini flutning í síni heild, ikki bara flutning av sandi, men øllum øðrum farmi, sum ein shipping fyritøka ger.
UM LITIRNAR
Tveir litir eru í búmerkinum: Myrkablátt og reytt.
Myrkablái liturin minnir á hav og tungt metall, meðan reyði minnir á sand, kraft, og brensluevni til at flyta farm.
Litirnir saman virka maritimir, seriøsir, livandi og sterkir.
UM NAVNASKRIFTINA
Navnið er sett við skrift-týpuni Montserrat. Tað er ein sans-serifa skrift, sum finst í sera nógvum tjykdum. Montserrat hevur eitt rátt og ídnaðarligt úttrykk og er tí væl egnað til skipavinnu. Montserrat varð teknað av Julieta Ulanovsky í 2014, eftir hondgjørdum skeltum í Buenos Aires.
SKRIFT TIL SNIÐ OG BRÆVSKRIVING
Til adressutekst í brævlinjuni havi eg brúkt Montserrat.
Mælt verður til, at Montserrat eisini verður brúkt í brævskriving, soleiðis at ein fær eitt sterkt, samlað snið.
Nota Bene
Uppsetingarhættirnir av búmerkinum eru avgerandi og endaligir.
Ein eigur ongantíð at toyggja búmerkið á nakran hátt, men altíð at minka og vaksa tað proportionalt.
Sjúrður Højgaard, grafiskur sniðgevi, MHÍ 1997.


text:
TÓRSHAVN
VINNUHÚSIÐ // HOUSE OF INDUSTRY
Vinnuhúsið er karmur um virksemi hjá Føroya arbeiðsgevarafelag, og er húsið høvuðssætið hjá feløgum og limum sínum.
Óðinshædd hevur avgerðandi leiklut í bygningssniðinum. Bygningurin sýnist týðuligur í landslagnum, fagurfrøðin sýnir seg einkul, opin, ljós, sum eitt paralellogram við einum neyvum og nettum skapi.
Vinnuhúsið er sett út á tromina á Óðinshædd, við serstøkum útsýnið yvir Nólsoyarfjørð, Eystnes við havsbrúnni í baksýni.
Glasútsíðurnar á atkomusíðuni skapa eitt ljóst og opið inniumhvørvi, ið knýtur tað almenna umhvørvi í undirhæddini við tað privata umhvørvi í yvirhæddini – Ein nettur bygningur, ið vísir seg sum ein vinarligan og fólksligan skrivstovubygning.
Í teimum 700 fermetrunum sum bygningurin fevnir um, eru á niðaru hæddini opi umhvørvi við móttøku, felags- og starvsfólkaumhvørvi, fundarhølir. Í yvirhæddini eru skrivstovur klivasr, samtaluhøli og bókasavn.
Vinnuhúsið er prosjekt sprotti úr arkitektauppkotskapping sum FUGLARK hevur vunnið.
Harafturat hevur FUGLARK veitt heildarráðgevingina og arkitektaprosjektið í samband við verkætlanina.
UPPGÁVA Kapping
BÚÐSTAÐUR Óðinshædd, Tórshavn
ÁR 2014
BYGGIHARRI VINNUHÚSIÐ
BRUTTOGÓLVVÍDD 700 m²
VEITINGAR Arkitektprojekt


text:
Selena
Selena Quintanilla-Pérez (kend sum Selena), fødd 16. apríl 1971, deyð 31. mars 1995, var ein amerikonsk songkvinna, sangskrivari og tónasmiður. Við fjúrtan topp-tíggju plaseringum og sjey nummar-eitt løg á staklaglistanum Hot Latin Songs fekk hon titlarnir "Top Latin artist of the '90s" og "Best Selling Latin Artist of the Decade" av Billboard. Sangir hennara "Amor Prohibido" og "No Me Queda Más" gjørdist tey mest væleydnaðu stakløgini á tí latínamerikanska tónleikamarknaðinum árini 1994 og 1995. Hon fekk heitið "The Queen of Tejano Music" og verður nevnd sum ein meksikonsk tilsvarandi Madonnu. Selena gav út sítt fyrsta studioalbum, Selena y Los Dinos, sum tólv ára gomul. Í 1987 vann hon eina Tejano Music Award í bólkinum "Female Vocalist of the Year" og fekk síðan ein plátusáttmála við EMI. Framgongdin og popularitetur øktist í 1990-árunum, serliga í spanskttalandi londum. Í 1995 innspældi hon tónleik á enskum og fyrireikaði eitt gjøgnumbrot í tí enskmælta heiminum.
Tann 31. mars 1995 varð Selena myrð, 23-ára gomul, av Yolanda Saldívar sum fyrr hevði havt høvuðsábyrgdina fyri fanklubba hennara. Tvær vikur seinni, hin 12. apríl 1995, útnevndi guvernørurin í Texas, George W. Bush, føðingardag hennara til "Selena Day" í Texas. Í 1997 spældi Jennifer Lopez Selenu í filminum Selena sum Warner Bros. skapaðu.


text:
Fiskikappingin
Fiskitúrarnir eru skipaðir sum ein fiskikapping millum 6. flokkarnar í Tórshavnar kommunu.
Hvør flokkur fiskar í umleið tveir tímar. Tann flokkurin, sum fær flest fiskar, vinnur kappingina og fær handað eitt vinnarasteyp. Steypið verður handað á viðkomandi skúla, og tað er borgarstjórin í Tórshavnar kommunu, sum handar steypið.
Vit fiska í bakborðs síðu við tráðu og pilki, og í mesta lagi 12 tráður kunnu vera úti í senn. Fiskur minni enn 25 cm telur ikki við og verður sleptur út aftur.
Skiparin skrásetir talið av fiskum og vektina á størsta fiskinum.
Størsti fiskurin og flestu fiskarnir
Tann av øllum næmingunum, sum fær størsta fiskin í 2021, vinnur eina tráðu, sum hann fær handað í september mánaði. Veitari letur og handar næminginum tráðuna.
Tann flokkurin, sum fær flest fiskar, fær í september mánaði handað steyp til ognar. Tað er borgarstjórin í Tórshavnar Kommunu, ið handar flokkinum vinnarasteypið.
Vinnarar síðan 2009
Fiskikappingin hevur verið fastur táttur síðan 2009. Hesir skúlar hava vunnið fiskikappingina:
2009 Argja skúli
2010 Argja skúli
2011 Hoyvíkar skúli, 6.a
2012 Sankta Frans skúli, 6.a
2013 Sankta Frans skúli, 6.b
2014 Hoyvíkar skúli, 6.a
2015 Skúlin á Fløtum, 6.e
2016 Sankta Frans skúli, 6.a
2017 Skúlin á Argjahamri
2018 Sankta Frans skúli, 6.b
2019 Kollafjarðar skúli
2020 Kollafjarðar skúli
2021 Sankta Frans skúli, 6.a


text:
Teir báðir Heri Ziska og Tórur Mortensen hava verið manga ítróttarferðina saman uttanlands. Fyrstu túrarnir vóru í Reykjavík til Stórmót IR og til venjingarlegurnar í Vaxsjø. Síðani eisini til VU-Spelen og DM Ung. Eftir at Tórur í 2015 bleiv partur av Úrval, eru ferðirnar blivnar enn fleiri. DM fyri vaksin, NM U20 og venjingarlega í Spania.
Heri Ziska gjørdi Hall Simonsen til Føroya besta klingrukastara, og mátti sjálvur niður av trúnuni. Nú hevur hann gjørt Tór Mortensen til ein av allarbestu ungdómstrístøkkarum í norðurlondum.
Framgongdin hesa tíðina hevur verið einastandandi góð, og nú er Tórur tikin upp í úrvalsbólkin hjá Dansk Atletikforbund. Í hesum bólkinum eru tey, sum hava møguleika at sleppa við til EM, HM og aðrar spennandi altjóða kappingar. Ein av hesum kappingum er EM fyri U20 komandi summar. Sleppur Tórur við, verður hann fyrsti føroyingur, sum er við í einari EM kapping. (og tá taka vit ikki veteranar við 😉 )
Hetta vikuskiftið er teir til felagsvenjingar í Aalborg, saman við øllum danska úrvalsbólkinum og venjarum teirra. Hesar venjingarsamlingar verða afturvendandi alt árið. Tað er tó eitt sindur tvørligt hjá føroyingum at ferðast so langa leið til venjing, so roknast kann við, at Heri og Tórur í samráð við DAF fara at velja nakrar ávísar venjingarlegur burturúr.
Tórur hevur vunnið bæði FM- DM- og NM-heiðursmerki í 2016. Her hevur hann vunnið gull til DM Ung í fjør.
Fyri trístøkk hevur European Athletics sett sum minstakrav, at leypast skal 14,90 metrar. Við 15,03 metrum til DM í september, hevur Tórur longu klárað hetta kravið. Men Dansk Atletikforbund setir eisini síni krøv, og ofta eru krøvini harðari enn hjá EA. So er eisini í hesum førinum. Ein “heilan hálvan” metur krevur DAF meira enn EA, og tí verður EM-kravið hjá Tóri 15,40 metrar. Tað er kortini “bara” 37 sentimetrar longur enn Tórur longu hevur lopið, so við einum góðum vetri til venjingar, væntar venjarin Heri Ziska, at tað eigur at vera møguligt at klára hetta. Danski landsliðsvenjarin dugir eisini at síggja, at Tórur kann gerast ein enn betri leypari.
Úrvalsvenjingarnar hjá DAF eru ikki bara fyri íðkararnar, men eisini fyri venjararnar hjá íðkarunum. Hetta ger, at DAF og hvør einstakur venjari í felag kunnu leggja bæði venjingarætlanir og ætlanir fyri alt kappingarárið.


text:
Betri vinir
Góðu foreldur
Vit arbeiða við ”Betri vinir” (Fri for mobberi). Hetta er ikki eitt stutttíðarátak, men eitt
námsfrøðiligt amboð og ein mentan, sum vit í longdini fara at arbeiða við til tess at styðja
upp undir trivnað og vinaløg hjá børnunum. Vit vóna, at tit stuðla fyribyrgjandi
antihappingararbeiðinum, av tí at ”Betri vinir” er treytað av tykkara
ágrýtni.
Happing skal steðgast, áðrenn gongd kemur í
Happing er vanliga nakað, vit seta í samband við skúlan. Serliga millum børn frá 4. til 7. flokk. Men happingin tekur seg upp longu í barnagarðinum. Tí er tað avgerandi at leggja uppí tíðliga, og er ”Betir vinir” av teirri orsøk ætlað teimum 3- til 8-ára gomlu. Krúnprinsessa Mary hevur tikið stig til at menna verkætlanina við íblástri úr avstralska felagsskapinum The Alannah and Madeline Foundation.
Eitt kuffert við námsfrøðiligum amboðum
”Betri vinir” er eitt kuffert við t.d. rytmuamboðum, Bamsuvini, massaguvegleiðing, samrøðutalvum og bókum soleiðis, at virði um tolsemi, virðing, umsorgan og dirvi spælast og tosast inn í barnaflokkin.
Djørv børn siga frá
Málið við ”Betri vinir” er:
- at tolsemi og virðing seta dám á barnafelagsskapin í barnagarðinum
- at skapa eina mentan, har børn vísa umsorgan fyri hvørjum øðrum
- at børnini lærara at svara arging og happing aftur
- at fáa teir mongu stillu eygleiðararnar virknir og at eggja teimum at leggja uppí og verja hini børnini
Bamsuvinur
Maskotturin hjá ”Betri vinir” eitur Bamsuvinur.
Bamsuvinur fæst sum stór útgáva í ”Betri vinir”-
kuffertinum og sum lítil útgáva, ið børnini fáa ein í part av. Bamsan umboðar tryggleika og vinarlag –
og skal minna tey á at ansa eftir hvørjum øðrum og at
vera
ein góður vinur.
Málbólkar
”Betri vinir” er ætlað trimum málbólkum, og í kuffertinum eru lutir og amboð til allar tríggjar málbólkar:
- Námsfrøðingar: Námsfrøðingar fáa íblástur til at brúka "Betri vinir" í barnagarðinum og at fáast við ymiskt, sum styrkir um felagsskapin hjá børnunum.
- Foreldur: Foreldur eiga stóra samábyrgd av at fyribyrgja happing við at styðja upp undir trivnaðin og felgasskapin í barnaflokkinum. Tí hevur ”Øll kunnu flyta fjøll” m.a. orðað fimm ráð til foreldur, sum eisini síggjast á friformobberi.dk.
- Børnini: ”Betri vinir” ger torskildu samrøðurnar um arging og happing ítøkiligar fyri børn og gevur teimum amboð at handfara arging og at siga frá.
Um skipanin skal eydnast til fulnar, mugu vit samstarva og taka lut í arbeiðinum fyri at fyribyrgja happing.
Tit kunnu lesa meira um ”Betri vinir” á friformobberi.dk undir ”Forældre”. Her er eisini eitt barnarúm, har tit saman við barninum kunnu stuttleika tykkum við spølum og spæla við Bamsuvinin. ”Betri vinir” er eisini á Facebook. ( fri for mobberi )
Les meira um "Betri vinir" niðanfyri:


text:
Salmiakk og Spøki
Bókadeild Føroya Lærarafelags
- Síður: 210.0
- Útgávuár: 2008
- Upprunamál: svenskt
- Innbinding: heft
- Rithøvundur: Moni Nilsson-Brännström
- Myndir: Lisen Adbåge
- Týðari: Bergur Rasmussen
Salmiakk býr úti á bygd í Norðnesi og verður altíð happaður, kanska serliga tí at hann er komin úr býnum út á bygd at búgva.
Tað ringasta er, at hann ongan vin eigur at spæla við, og hetta ynskir hann sær allarmest av øllum. Og so ein dagin flytur Spøki inn í kamarið hjá Salmiakk, og síðan verður alt broytt, tí hann gevur Salmiakk dirvi at standa ímóti ágangi.
Hon, ið skrivað hevur bókina, hevur nógv upp á hjartað. Her verður sagt frá um happing, tunglyndi, skilnað, men eisini um góðsku og tryggleika.
Hóast evnið er álvarsamt, so er bókin ikki syrgilig, men tvørturímóti er hon á tremur við skemti, varma og klikkaðum hugskotum, og so hevur hon fitt av álvara í sær eisini.


text:
Sunnari og lekrari toskaflak
Tilfar
4-6 toskaflak (ella líknandi hvítan fisk)
Salt og pipar
50 gr av smøri
50 gr av corn flakes
50 gr av rasp
4 sps olivinolja
2 sps persilla
2 sps (uml) blandaðar urtir (koriander, basilikum, timian og oregano, til dømis)
4 bátar hvítleyk
Mannagongd
Hita ovnin til 210 stig.
Smyr eitt eldfast fat lættliga við olivinolju.
Smelta smørið (til dømis í mikroovninum) í einum bolla.
Blenda smørið, corn flakesið, raspið, olivinoljuna, persilluna, hinar urtirnar og hvítleykin í hvirluni.
Legg fiskin í fatið. Um hann hevur skræðu, vend henni niðureftir.
Stroy salt og pipar oman yvir flakini og legg corn flakes-blandingina javnt omanyvir við eini skeið. Trýst niður við skeiðini, so blandingin liggur fast.
Baka mitt í ovninum í 20 minuttir ella inntil blandingin er gylt brún og fiskurin er gjøgnumsteiktur.


text:
Javnleikur í Klaksvík: KÌ-NSÌ 1-1 (1-1)
Àðrenn dystarbyrjan var støðan tann í landskappingini, at KÌ lá einum øðrum plássi við 17 stigum meðan okkara dreingir lógu á fjórða plássi við 15 stigum. Tað var tí greitt frammanundan at vinnarin í dag, vildi liggja seg á næst fremsta pláss, eftir at dysturin var liðugt spældur. Dysturin endaði við javnleiki 1-1 og soleiðis sum hini úrslitini lagaðu seg er KÌ framvegis nr 2 og NSÌ nr 4.
Fótbóltslíkindini í Klaksvík í dag vóru góð. Eitt lítið kalt lot var tvørturum vøllin, men tað ávirkaði einki dystin. Heilt fitt av NSÌ fjepparum vóru komin til Klaksvíkar at heppa okkara lið. Við trummum og rópum hoyrdust teir líka væl sum KÌ viðhaldsfólkið, sum altíð stuðlar sínum liði væl.
NSÌ byrjunaruppstillingin, var eitt sindur øðrvísi enn í seinasta dysti móti Víkingi. Miðverjin Jens Joensen var úti við skaða og í hansara stað leikti Jonhard Frederiksberg. Fyri Jonhard sum vanliga spælir á høgra bakki var Monrad komin sum nýggjur maður. Liðuppstillingin var tí hendan: Ì málinum Kristian. Miðverjuna mannaðu Pól Johannus og Jonhard og á bakkunum vóru Einar og Monrad. Miðjan var mannað við Andrasi sum verjukendum miðvallara, Sjúrða sum balansu spælara og Jann Martin sum framrættaðum miðvallara. À kantunum vóru Andy og Àrni og fremstur var Klæmint.
Tað var NSÌ sum fekk ta bestu byrjanina og longu í 5 min fekk NSÌ góðan málmøguleika. KÌ verjuleikari leggur bóltin mitt fyri føturnar á Klæmint sum skjótur, men tíverri hart beint framvið KÌ málinum.
NSÌ trýsti høgt uppi á vøllinum og tað sá út sum hetta ørkymlaði KÌ almikið. Trýstið høgt uppi gjørdi at KÌ ofta misti bóltin og tá vit høvdu vunnið bóltin, spældu vit tolið uppspæl og fleiri málmøguleikar spurdist burturúr. Ì 18 min var nær við at NSÌ legði seg á odda. Eftir gott uppspæl endaði bólturin fyri føtrunum á Einari sum var komin framvið í vinstru síðu. Hann langaði hart til beinanvegin og bólturin fór stutt uppum málið handara horn høgrumegin KÌ málið.
Andras hevði sera gott tak á Hjalgrím Eltør á sentrala KÌ miðvøllinum og tí hevði KÌ trupult at fáa uppspælið at virka. Samstundis var okkara veteranur Sjúður framúrskarandi mitt á miðjuni. Hann vann fleiri bóltar og spældi bóltin skilagott frá sær hvørjaferð hann hevði vunnið bóltin. Av og á fintaði Sjúrður seg leysan og fekk avsluttað móti KÌ málinum. Eitt imponerandi avrik av einum leikara sum í fótbóltshøpi er komin so væl til aldurs. Pól Johannus var eisini sera tryggur í verjuni og toppskorarin í føroysku landskappingini Páll Kletskarð, hevði tað sera trupult móti okkara krútsterka miðverja.
Tað var tí í heilt í tráð við leikgongdina at NSÌ í 35 min legði seg á odda 1-0. Andras vinnur bóltin mitt á miðjuni, verður feldur (dómarin letur NSÌ hava fyrimunin – sera gott dømt av Eiler), men fær hart kroystur, sent eina sending móti Klæmint sum letur bóltin fara millum beinini á sær, til Einar, sum var komin í góða støðu í okkara vinstru síðu. Einar leggur bóltin til Àrna sum langar til og bólturin brestur í høgru stong og kemur retur til Àrna sum tá púra kaldur leggur bóltin í KÌ málið og til støðuna 1-0. Eitt sera gott og vælspælt mál.
Tað var tí eitt sindur ímóti leikgongdini at KÌ javnar til 1-1 beint fyri hálvleik. Høgri kantur sleppur framvið Einar á vinstra bakki og leggur bóltin hart eftir jørð fyri kvika Àlv Christiansen sum hevði lætt at stýra bóltinum í málið.
Hálvleiksstøðan var 1-1.
Samanumtikið kann sigast at NSÌ hevði greiða leikliga yvirvág í fyrra hálvleiki og spældi ágangandi góðan fótbólt.
KÌ legði eitt stórt trýst á okkara menn frá byrjan av seinna hálvleiki og sigast má at teir vóru betra liðið í seinna hálvleiki. Teir vóru ágangandi og trýstu ógvuliga høgt uppi á vøllinum og hetta ørkymlaði okkara lið so mikið at vit høvdu tað trupult at fáa uppspælið at rigga. Menn virkaðu nervøsir og ótryggir og tað bleiv meiri sparkað burtur enn spælt. Tó hevði stóra KÌ yvirvágin teir fyrstu 20 min ikki so nógvar vandamiklar málmøguleikar við sær.
Ì 60 min fer Sjúður út og Magnus kemur inn.
Ì 65 min er KÌ nær við at leggja seg á odda. Eftir gott uppspæl millum Páll Klettskarð, Hjalgrím Elttør og Atla Danielsen var um reppið at Kristoffur skoraði.
So við og við linkaði KÌ trýstið og NSÌ dúvaði nú mest uppá kontra fótbólt. Ì 75 min fer NSÌ í skjótt mótálop eftir at KÌ hevur havt hornaspark. Jann Martin leggur hegnisliga bóltin fyri føturnar á Magnus, men tíverri fór skotið uppum KÌ málið.
Ì 77 min ger NSÌ sína aðru útskifting. Andy fer út og í hansara stað kemur Debes.
KÌ trýstir næstu løtuna men verjan við Pól Jóhannus verjur væl fyri. NSÌ fær kontra møguleikar men uttan at mál spyrst burturúr.
Ì 90 min fer Klæmint út og 16 ára gamli Meinhard Olsen kemur inn í hansara stað í áleypið og royndist væl ta stuttu løtuna hann var inni. Meinhard fekk eisini stóran møguleika beint áðrenn dómarin bríkslaði fyri seinastu ferð. NSÌ fer í skjótt mótálop í vinstru síðu og Àrni leggur eina góða sending inn í máløkið men tíverri snávaði Meinhard í avgerandi løtuni.
Dysturin endaði við javnleiki 1-1 og tað má vera eitt rímuliga rættvíst úrslit sæð yvir allan dystin.
Næsti dystur hjá okkara monnum er longu komandi mikudag 29 mai kl 19.00 í Sarpugerði í Norðagøtu. Hetta er fyrra hálvfinalan í kappingini um Løgmanssteypið.
Góða eydnu mikukvøldið.
SAMAN STANDA VIT STERK.
Hagtøl:
KÌ-NSÌ 1-1 (1-1)
35 min: 0-1. Árni Frederiksberg NSÌ
45 min: 1-1. Àlvur Christiansen KÍ
Dómari: Eiler Rasmussen
NSÌ liðið í dag: Kristian Joensen, Einar Hansen, Monrad H. Jacobsen, Pól Jóhannes Justinussen, Jonhard Frederiksberg, Andras Frederiksberg, Sjúrður Jacobsen (60 min. Magnus Olsen), Andy Olsen (75 min Debes Danielsen), Àrni Frederiksberg, Jann Martin Mortensen og Klæmint Olsen (90 min Meinhard Olsen). Á beinkinum uttan at koma inn Betuel Hansen og Pætur Høj. Venjari Àbraham Løkin. Hjálparvenjari Sonni L. Petersen. Vøddamýkjari Marjun Thomassen. Liðleiðari Andras Olsen.
Myndafrasøgn: Johnny Lamhauge
Dystarfrásøgn: Egil Olsen
[nggallery id=231]


text:
Fyrsta Mósebók, kapittul 14
Herferð Eysturlandskonga
v1
Tá ið Amrafel var kongur í Sinear, Arjok kongur í Ellasar, Kedorlaomer kongur í Elam, og Tideal kongur í Gojim,
v2
fóru teir herferð móti Bera, kongi av Sódomu, og Birsja, kongi av Gómorru, og Sjineab, kongi av Adma, og Sjemeber, kongi av Zeboim og konginum av Bela, tað er Zoar.
v3
Allir hesir hittust á Siddims vøllum, tað er Salthavid.
v4
Í tólv ár høvdu teir tænt Kedorlaomer; men trettanda árið høvdu teir gjørt uppreist;
v5
og á fjúrtanda ári kom Kedorlaomer og kongarnir, sum við honum vóru, og vunnu sigur á Refaitum í Asjtarot-Karnáim og á Zuzitum í Ham, á Emitum í Sjave-Kirjatáim
v6
og á Hóritum á Se'irs fjøllum alt at El-Páran tætt við oyðimørkina.
v7
Síðan vendu teir við og komu at Rættarlindini, tað er Kádesj, og løgdu undir seg alt land Ámalekita og somuleiðis Ámorita, sum búðu í Házazon-Támar.
v8
Kongarnir av Sódomu og Gómorru, av Adma, Zeboim og av Bela, tað er Zoar, løgdu tá út og fylktu seg á Siddims vøllum til bardaga
v9
við Kedorlaomer, kongin av Elam, Tideal, kongin av Gojim, Amrafel, kongin av Sinear og Arjok, kongin av Ellasar, fýra kongar móti fimm.
v10
Men á Siddims vøllum vóru jarðbiksgryvjur hvør við aðra; og tá ið kongarnir av Sódomu og Gómorru løgdu á flótta, duttu teir í tær, men teir, ið eftir vóru, hildu til fjals.
v11
Fíggindin rændi tá allar ognir í Sódomu og Gómorru og fór avstað við øllum mati.
v12
Teir fóru eisini við Lot bróðursyni Ábrams og øllum, sum hann átti; tí at hann búði sum vera mundi í Sódomu.
Bjarging Lots
v13
Tá kom einhvør flóttamaður og segði tíðindini fyri Ábrami Hebrea, ið tá búði í eikilundini hjá Mamre Ámorita, bróður Esjkols og Áners, sum eisini høvdu sáttmála við Ábram.
v14
Tá ið Ábram frætti, at skyldmaður hansara var hertikin, vápnaði hann av húsfólki sínum trý hundrað og átjan royndar menn, ið vóru føddir í húsi hans, og helt aftan á fíggindan alt at Dán.
v15
Har ráddist hann á teir á náttartíð, hann og menn hansara; og teir vunnu sigur á teimum og eltu teir alt at Hóba fyri norðan Dámaskus.
v16
Og hann hevði aftur við sær allar fíggjarlutir og Lot, skyldmann sín, og allar fíggjarlutir hans hevði hann aftur við sær og somuleiðis konurnar og fólkið.
Melkizedek
v17
Men tá ið hann nú hevði vigið Kedorlaomer og kongarnar, ið við honum vóru, og var á heimferð, tá fór kongurin av Sódomu til fundar við hann í Sjavedalinum, ið nú eitur kongsdalurin.
v18
Og Melkizedek, kongur av Sjálem, prestur hins hægsta Guðs, kom út við breyði og víni
v19
og vælsignaði hann og mælti: «Signaður veri Ábram av Guði hinum hægsta, skapara himins og jarðar,
v20
og hálovaður veri Guð hin hægsti, sum hevur givið fíggindar tínar upp í hendur tínar!» Og Ábram gav honum tíggjund av øllum.
v21
Tá segði kongurin av Sódomu við Ábram: «Gev mær fólkið, men tak tú fíggjarlutirnar.»
v22
Men Ábram svaraði konginum av Sódomu: «Til Harrans, hins hægsta Guðs, skapara himins og jarðar, havi eg upp hond mína,
v23
at eg ikki vil taka so mikið sum tráð ella tvong ella nakað av tí, sum tú eigur! Aldrin skalt tú kunna siga: Eg havi gjørt Ábram ríkan!
v24
Eg vil einki hava – einki uttan tað, ið sveinarnir hava nýtt og tað, sum lutast teimum monnum, ið við mær vóru, Áneri, Esjkoli og Mamre, lat teir fáa sínar lutir!»


text:
Eina ferðina vóru tað eini rík hjún; tey áttu tólv synir. Tað er so skjótt, tey síggja, at tann yngsti trívst ikki heima, so skjótt hann er vaksin, vil hann sleppa út at royna seg.
Foreldrini hildu, at hann hevði tað væl, og søgdu, at hann kundi verða hjá teimum við alla. Men tað var eingin friður yvir honum, hann skuldi av stað. So góvu tey gomlu eftir, og hann fór.
Tá ið hann hevur gingið bæði langt og leingi, kemur hann til kongsgarðin og biður sær tænastu har. Tað fær hann.
Nú var soleiðis statt har, at kongur átti bara eitt barn, eina prinsessu; hana hevði eitt trøll bergtikið, og har sat hon. Tí gekk kongur og alt fólkið og syrgdi. Lýst var um øll ríkir og lond, at tann, sum var maður fyri at loysa prinsessuna úr aftur berginum, skuldi fáa hana til konu og hartil ríkið hálvt. Men enn hevði eingin magnað hetta, hóast mangir vóru teir, sum høvdu boðið seg fram at royna.
Tá ið drongurin nú hevur verið á kongsgarðinum eitt ársskeiðið ella so, lystir honum at fara heim aftur at vitja foreldrini. Men tá ið hann kemur, eru tey deyð, og brøðurnir hava býtt alt, tey áttu, ímillum sín.
”Ja, men skal eg einki fáa eftir foreldur míni?” spyr drongurin og er illa við.
”Hvussu kundu vit vita, at tú kom nakrantíð aftur, tú, sum hevur strokið so um,” søgdu brøðurnir, ”men tað kann vera tað sama, vit eiga tólv ryssur gangandi uppi í brekkunum, tær eru óbýttar, vil tú eiga tær í tín part, so tak tær.”
Hetta dámdi dreinginum væl, og hann fer beinanvegin niðan at síggja tær. Jú har ganga tær allar á beiti, hvør við sínum fyli. Men eitt av fylunum er so nógv vakrast og størst av teimum øllum. Hann fer til tað og sigur:
“Nei, sum tú er vakurt, lítla fylið mítt.”
“Ja, men tak tú og drep øll hini fylini, so eg fái einsamalt mjólkina undan øllum ryssunum eitt ár, so skal tú fáa at síggja, hvussu stórt og vakurt eg verði,” svaraði fylið.
Drongurin so ger, hann drepur øll hini fylini, og so fer hann heim.
Tá ið hann kemur aftur næsta ár at síggja fylið, var tað so feitt so feitt, at egg kundi liggja á rygginum á tí, sum tikið verður til, glansurin stóð av, og tað var so stórt, at drongurin kundi nóg illa kljúgva upp á ryggin á tí. Ryssurnar gingu aftur hvør við sínum fyli.
“Ja, tú hevur trivist væl av allari mjólkini, tú hevur sogið,” sigur drongurin, “men nú hugsi eg, tú er nóg stórt til at koma við mær.”
“Nei, eg vil heldur ganga her eitt ár afturat,” sigur fylið, sum nú er vorðið ungross, “tak tú nú og drep øll hini fylini, so eg fái mjólkina frá øllum ryssunum eitt ár afturat, so skal tú fáa at síggja, hvussu stórt og vakurt eg verði, tá ið tú kemur aftur.”
Drongurin so ger, hann drepur øll fylini, og so fer hann heim.
Árið eftir fer hann niðan aftur at síggja ungrossið hjá sær. Tá ganga ryssurnar aftur hvør við sínum fyli. Men nú skuldu tit sætt ungrossið! Tað var vorðið so stórt, at drongurin rakk ikki upp á bakið at handla tað, og glansurin stóð av tí.
“Stórt og vakurt var tú í fjør,” sigur drongurin, “men nú ber av, soppa mín, sovorðið ross er ikki eingang í kongsgarðinum, so nú haldi eg, at tú fer at koma við mær.”
“Nei,” sigur ungrossið, sum nú er vorðið ein ungur hestur, “eg vil ganga her eitt ár enn. Drep tú nú øll tey tólv fylini, so eg kann súgva allar ryssurnar eitt ár afturat, so skal tú síggja meg næsta summar.”
Drongurin drepur nú øll fylini og fer aftur at húsum.
Men tá ið hann næsta árið kemur aftur at hyggja til rossini, er hann heilt ovfarin av at síggja hestin hjá sær, tí aldri hevði hann hugsað sær, at nakað ross kundi vera so stórt og so ramligt, ja, hann var so stórur, at hann mátti leggja seg á øll fýra, skuldi drongurin sleppa upp á hann, og so var hann so spegilsblankur á skinninum.
“Ja, nú er tú vaksin, soppa mín,” sigur drongurin, “nú skal tú koma við mær, og Kolbrúni skal tú eita.”
Nú var hesturin til dystin fús at fara við.
Drongurin fer nú á bak og ríður heim. Tá ið hann kemur at húsum, standa brøðurnir og bæði gapa og gløða, sovorðnan hest hava teir hvørki sætt ella hoyrt um áður.
Drongurin sigur nú við brøðurnar: “Fáið tit mær so góð hóvjørn, so gott meil og saðil, sum fáast kann, so skulu tit eiga allar tær tólv ryssurnar, sum ganga hvør við sínum fyli uppi í brekkunum.”
Tað vildu brøðurnir fegin, og drongurin fekk nú so gott upp á hestin, sum hugsast kundi, sólin glæsti á gullspenni og silvurdrignar reimar, tá ið hann reið av stað.
“Nú ríða vit til kongsgarðin,” sigur Kolbrúni, “men minst nú til at biðja kongin geva mær gott rúm í stallinum og gott at eta.”
Tað lovaði drongurin.
Tað er eitt, tvey, so er hann í kongsgarðinum; tað kunnu vit ætla, skjótt at ríða á sovorðnum hesti!
Kongur stóð sjálvur úti fyri durum, tá ið drongurin kom ríðandi. Tað mátti hann siga, aldri sínar lívføddu dagar hevði hann sætt so vakran og stóran hest, helt kongur og gavst ikki at hyggja og rósa. Og tá ið drongurin bað um tænastu, var ja, áðrenn hálvtalað var orð. Kongurin var so fegin, at hann dansaði á túninum.
“Men eitt fari eg at biðja um,” sigur drongurin, “at lata hestin fáa tað rúmsátt í stallinum og gott at eta.”
“Ja, ja, hann skal fáa besta bøhoyggj og havra so nógv, hann kann koyra í seg,” segði kongur; og so beyð hann, at hini rossini skuldu koyrast út, so Kolbrúni kundi hava stallin fyri seg sjálvan.
Men tað var so skjótt, at hinir á kongsgarðinum fóru at vera avundsjúkir á drongin, tí alt vignaðist so væl fyri honum, og tað var eingin endi á øllum tí illa, teir vildu gera honum.
Einaferð, nú fara teir til kong og siga við hann, at drongurin gongur og reypar av, at hann kann loysa prinsessuna úr trøllabølinum, um bara hann vil.
Kongur kallar beinanvegin dreingin fyri seg og sigur við hann hetta, hann hevur frætt: “Og tá ið tú gongur og sigur sovorðið, so má tú gera tað, ella skal tú lata lív. Men er tú førur fyri tí, so veit tú lyftið, eg havi givið, at tann, sum hetta ger, skal fáa prinsessuna til konu og hartil hálvt ríkið.”
Drongurin sigur hjartkiptur, at hann hevur ikki talað hetta, tað eru øvundsmenn, ið hava spunnið tað í.
Men nei, nei, kongur setti knyklar í brýr og segði, at hann vildi onga undanførslu hoyra, annaðhvørt skuldi hann loysa prinsessuna úr berginum, ella skuldi hann verða hongdur.
Drongurin mátti so til at royna. Men tungur er hann í huga, kunnu tit ætla, og veit sær eingi lívsins ráð - fer oman í stallin, stendur har í einum króki, heilt fyri ongum.
Nú spyr Kolbrúni dreingin, hví hann er so niðurfyrikomin.
“Skal eg ikki vera stúrin? Kongur hevur álagt mær at fáa sær prinsessuna aftur, ella skal eg verða hongdur, og eg veit mær eingi livandi ráð.”
“Miss nú ikki mótið so korti,” sigur Kolbrúni, “kanska tað er ikki ógjørligt. Eg skal hjálpa tær. Men eg má vera betur skøddur. Bið geva tær tjúgu pund av jarni og tólv pund av stáli, fá so ein smið at leggja mær tað upp undir hógvarnar.”
Hetta fekk drongurin, tað var ikki at siga - og smið eisini, sum legði bæði jarnið og stálið upp undir iljarnar á Kolbrúna, so nú var hann væl skøddur til ferðar.
Teir ríða so út av kongsgarðinum báðir, drongurin og Kolbrúni, so eyrrokið stendur frá.
Tá ið teir koma niðan undir fjallið, har prinsessan er innistongd, ráddi um at sleppa upp um ein høgan hamara fyri at koma at inngongdini til risabølið. Men tað var lættari sagt enn gjørt, tí her var so ræðuliga bratt og alt tann blanka hella. Fyrstu ferð Kolbrúni legði á, kom hann nakað upp, men so misti hann fótafestið og gleið niðuraftur, so tað gól í kroppinum. Aðru ferð tók hann sær longri renningarlop og kom væl longri upp, men so var hann aftur áhaldsin og turnaði líka oman aftur á slætt við einum heilum omanlopi av eyri uttan um teir. Men teir góvust ikki, Kolbrúni tók sær uppaftur longri renningarlop og brendi á aftur av øllum alvi. Tá komu teir uppá. Og so heldigir vóru teir, hellisdyrnar stóðu upp á víðan vegg, tað skein, so tað skar í eyguni av gulli og silvuri har inni, og kongsdóttirin sást gjøgnum hellismunnan, har hon sat og spann gulltráð og visti av ongum. Drongurin og Kolbrúni gjørdu ikki vandari, tvísporaðu við somu ferðini inn í risahellið, riptu kongsdóttrina upp á saðilknappin og so av stað aftur, so eyrrokið stóð undan hóvnum. Og so skjótt hendi hetta, at trøllið skjøttaði ikki um, fyrr enn teir vóru farnir.
Tá ið drongurin kemur aftur í kongsgarðin, er kongurin ógviliga glaður yvir at hava fingið dóttrina aftur. Men hvussu nú var og ikki, høvdu øvundarmenninir sussað so fyri honum, at hann hevði einki eiri í dreinginum. Takkaði jánkasliga fyri hjálpina og gekk sín veg við dóttrini.
Drongurin stendur ovfarin eftir, rópar aftan á honum: “Nú er jú prinsessan líkavæl mín sum tín, kongur er væl ikki orðloysingur?”
“Ja, ja,” svarar kongurin, “fáa hana skal tú, síðani eg havi lovað tað. Men fyrst skal tú javna mær hatta fjallið niður, sum stendur og skuggar fyri sólini her í kongsgarðinum.”
“Einki mundi standa um fjallið í avtaluni okkara millum,” sigur drongurin, “men tað man einki nytta mær at muta ímóti, má heldur royna at gera tað, eg kann, tí prinsessuna vil eg hava.”
Hann fer nú oman aftur til Kolbrúna og sigur: “Nú er verri enn nakrantíð: Kongur áleggur mær at javna fjallið niður sunnan fyri garðin. Tað er ógjørligt, so nú verði eg hongdur.”
“Miss nú ikki mótið so,” sigur Kolbrúni, “onkur ráðini eru. Eg skal hjálpa tær. Men eg má vera betri skøddur til ferðina. Far og bið um tjúgu pund av jarni og tólv pund av stáli aftur at tí, sum er frammanundan, og ein smið at leggja tað uppundir.”
Drongurin fer, og tað er ikki at siga, hann fær tað beinanvegin og ein smið, sum leggur hetta undir hógvarnar aftur at tí, sum er frammanundan.
Hetta vóru skógvar, ið dugdu, og drongurin reið av stað út til fjallið og uppá. So Kolbrúni at trampa í jørðina. Fyri hvørt trampið søkkur fjallið sjey favnar, og soleiðis trampar hann, til alt er so slætt, at tað sæst ikki hóllur á.
Tá ið drongurin kemur aftur í kongsgarðin, spyr hann kongin, um hann fær ikki prinsessuna nú, “tí fjallið er burtur, og sólin sær so fagurliga á kongsgarðin?”
“Jú,” sigur kongur. “Eg havi nú altíð ætlað, at tú skuldi fáa hana, tí tað havi eg lovað; men fyrst skal tú fáa henni ein líka prúðan brúðarhest, sum tú hevur brúðgómshest.”
Drongurin svarar: “Einki mundi standa um hetta í avtaluni okkara millum; men tað man lítið nytta mær at muta ímóti, heldur royna tað, eg kann, tí prinsessuna vil eg hava.”
Drongurin fer oman aftur til Kolbrúna og sigur: “Nú er verri enn nakrantíð! Kongur áleggur mær at finna ein hest, sum er líka prúður sum tú, og javnlíki tín er jú ikki í allari verðini, so nú verði eg hongdur beinanvegin.”
“Miss nú ikki mótið so,” sigur Kolbrúni. “Ja ein hestur er mín líki, men hann er langt, langt burtur á heiðinskógi, og har er torført at fara, men tað gerst. Far tú nú til kongin og krev tjúgu pund av jarni og tólv pund av stáli afturat og tveir smiðir at smíða mær tað uppundir. Hartil skal tú biðja um tólv tunnur av rug og tólv tunnur av bygg, tólv oksakroppar og allar tólv oksahúðirnar við tólvhundrað seymum í hvørjari. Alt hetta skal tú klyvja á meg og eitt tjøruílat við tólv tunnum av tjøru í.”
Drongurin fer nú til kongin og biður um alt hetta. Jú, tað er ikki at siga, hann fær tað uttan nakað kjak og hartil tveir smiðir, sum leggja jarnið og stálið upp undir hógvarnar á Kolbrúna afturat, so nú er hann væl skøddur til ferðar.
Tá ið alt er liðugt, ríða drongurin og Kolbrúni av stað, og tað so hart, at tað brakaði í borgum. Ája, teir ríða og ríða eitt langt og sjey breitt yvir dalar og fjøll, yvir mýrar og víðar fløtur. - Nú spyr Kolbrúni: “Hoyrir tú nakað?”
“Ja,” svarar drongurin, “tað dunar og súsar í luftini uttan um okkum allastaðni, so eg eri farin at óttast.”
“Tað eru allir fuglarnir á skóginum, sum koma fljúgvandi at forða okkum í at vinna fram. Tak og ger hol á kornposarnar, so fáa teir so nógv at stákast við, at teir gloyma okkum,” sigur Kolbrúni.
Drongurin so ger, hann sker hol á posarnar, so rugurin og byggið ryður út til báðar síður. Og so nógvur fuglur kom, at tað sortnaði fyri sólini, og hann læt, so tað hoyrdist ikki mannamál. Men tá ið hann sá kornið, legði hann í tað at pikka í seg, rivust og skræddust sínámillum, so hann heilt gloymdi dreingin og Kolbrúna, sum komu ferðandi.
Nú ríða teir aftur bæði langt og leingi, gjøgnum grønar líðir og brúnar blotar yvir døkkar heygar og grá reyn. So spyr Kolbrúni aftur: “Hoyrir tú nakað?”
“Jú,” svarar drongurin, “eg hoyri buldur og brak allastaðni, trokan og skoran millum trøini uttan um okkum.”
“Tað eru øll villinidýrini á skóginum. Nú koma tey at forða okkum, so vit skulu ikki sleppa longri. Men tveit teimum bara tey tólv oksakrovini, so hava tey tað at takast við,” sigur Kol-brúni.
Drongurin blakar nú oksakrovini. Beinanvegin koma bæði bjørn og úlvur, leyva og øll onnur rovdýr, á skóginum eru, og leggjast at ríva í seg, berjast og bítast, so blóðið rennur, og tey gloyma heilt drongin og Kolbrúna, sum koma ferðandi.
Aftur ríða teir um fjarbláar sýnir, langt og meira enn langt, tí skjótt sporaði hesin vala gangarin. Tá spyr Kolbrúni aftur: “Hoyrir tú nakað?”
“Jú, eg hoyri eitt fyl gneggja langt burturi,” svarar drongurin.
“Hatta fylið man fara at roynast okkum vaksnari, enn tú heldur, tá ið vit koma longri fram á vegnum,” svarar Kolbrúni.
Aftur leggja teir eina fjarbláa sýn afturum. Kolbrúni spyr: “Hoyrir tú nakað nú?”
“Ja, nú harðnar ljóðið, er sum í vaksnum rossi,” svarar drongurin.
“Vit skulu ríða ein góðan tein afturat, so skal tú hoyra, at hann er rættiliga reystur á málinum,” heldur Kolbrúni.
Teir ríða aftur. Gangarin loypur sum fuglur í ský. Á triðja sinni spyr Kolbrúni: “Hoyrir tú nakað nú?”
Men áðrenn drongurin fekk svarað, neggjaði so harðliga burtur á heiðini, at tað skalv bæði grót og grund. “Nú er hesturin her,” sigur Kolbrúni, “skunda tær og breið oksahúðirnar við seyminum í oman yvir meg, tjøruílatið blakar tú á vøllin. Klúgv so upp í hasa stóru grannina har. Tá ið hann kemur, stendur eimrokið úr nasunum á honum, og eldur kemur í tjøruna. Legg tá til merkis: Fer login upp í veðrið, vinni eg, fer hann lágt frameftir, tapi eg.”
Rætt sum drongurin hevði breitt húðirnar við seymunum í yvir Kolbrúna, sett tjøruílatið á vøllin og var komin at sita uppi í trænum, kom villhesturin stunandi, eldrokið úr granunum, og skjótt stóð tjøran í ljósum loga. Tað var ikki lagaboð, villhesturin og Kolbrúni ruku saman at berjast, so grótrokið stóð høgt í veðrið; teir bitu, og teir slógu bæði við afturbeinum og frambeinum.
Drongurin situr stívur uppi í trænum og hyggur eftir, hvussu leikur fer. Í fyrstani stóð býggj um býggj millum báðar; men so fór login í tjørutunnuni at standa í veðrið, og Kolbrúni stóð til vinningar, tí hvar villhesturin beit, og hvar hann sló, møtti hann húðunum við seyminum í, og so noyddist hann at gevast. Nú var drongurin ikki seinur niður úr trænum og fekk blakað meilið á hann. Tá var hann beinanvegin so tamur, at tú kundi leitt hann í einum hosnatráð. Hesin hesturin var eisini brúnur og í einum og øllum so meinlíkur Kolbrúna, at teir kendust ikki at.
Síðani setur drongurin seg á villhestin og ríður heim. Kolbrúni rennur berbakaður undir liðini á honum. Nú teir koma í kongsgarðin, stendur kongurin úti á túninum fyri teimum.
“Kom nú og sig mær,” sigur drongurin, “hvønn hest eg havi fangað, og hvønn eg hevði frammanundan. Kann tú ikki tað, haldi eg dóttir tín er mín.”
Kongur fer at hyggja, gongur uttan um báðar hestarnar og skoðar bæði aftan og framman, uppi og niðri, men nei, har er eingin munur at síggja.
“Nei, tað má eg viðganga,” sigur kongur, “ikki kenni eg teir at, og síðani tú hevur fingið dóttur míni ein so góðan brúðarhest, so skal tú hava hana. Men eitt skulu vit royna fyrst: Um tað er tykkum lagað at koma saman.
Nú skal hon fyrst goyma seg tvær ferðir, og tú síðani goyma teg tvær ferðir. Kann tú finna hana báðar ferðirnar, hon krógvar seg, og hon hvørga ferðina finna teg, tá ið tú krógvar teg, er tað tykkum lagað at koma saman, og tú skal fáa dóttur mína.”
Tá sigur drongurin: “Ikki haldi eg, hetta var við í tí avtaluni okkara millum; men tað man einki nytta, at eg øvi mær ímóti. - Lat hana krógva seg.”
Prinsessan skapar seg nú um til eina dunnu, sum liggur og svimur í ánni tætt við kongsgarðin. Drongurin fer bara oman í stallin og spyr Kolbrúna: “Hvat man hon hava gjørt av sær?”
“Á, tak tú bara byrsuna og far oman at ánni, sikta so á eina dunnu, har svimur, so man hon drúgvast fara at gera vart við seg.”
Drongurin loypur eftir byrsuni og gongur oman at ánni: “Hasari dunnuni lystir meg at geva eitt skot,” heldur hann fyri munni sínum, hevur byrsuna upp fyri kjálkan og siktar.
“Nei, nei, gott í teg, skjót ikki, tað eri eg!” rópar nú kongsdóttirin av miklari neyð. So hevði hann funnið hana ta ferðina.
Aðru ferðina skapar hon seg um til eitt breyð og leggur seg á borðið millum fýra onnur, sum øll eru meinlík. Men drongurin fer bara oman í stallin og spyr Kolbrúna: “Hvat heldur tú, prinsessan man hava gjørt av sær hesa ferð?”
“Á, far tú og brýn tær ein dúgligan knív,” sigur Kolbrúni, “og lætst, sum tú vil skera tær ein bita av einum breyði, ið liggur triðja frá vinstru av fimm á køksborðinum í kongsgarðinum. So man hon drúgvast koma aftur til sjóndar.”
Drongurin fer nú í køkin, braneggjar sær ein stóran knív, tekur breyðið, sum Kolbrúni hevur sagt og setur knívin á, sigur fyri munni sínum: “Eg vil hava mær skálkin av hesum breyðinum.”
“Nei, nei, væl veri tær, sker ikki, tað eri eg,” rópar nú kongsdóttirin av miklari neyð. So hevði drongurin funnið hana báðar ferðirnar.
Nú var tað hann, ið skuldi krógva seg. Men Kolbrúni legði honum so góð ráð, at hann var ikki góður at finna.
Fyrst skapti hann seg um til eina flugu, sum setti seg inn í vinstra nasaglugga á Kolbrúna. Kongsdóttirin gekk og leitaði og kólaði allastaðni, bæði uppi og niðri, bæði úti og inni; so kom hon í stallin og vildi upp á básin hjá Kolbrúna; men tá fór hann at bíta og sláa uttan um seg, so har tordi hon ikki; í tí skili fann hon ikki dreingin.
“Ja, tá ið eg eri ikki før at finna teg, má tú koma fram aftur av tær sjálvum,” rópar hon. Beinanvegin stendur hann á stallgólvinum.
Aðru ferð leggur Kolbrúni aftur ráð, og drongurin skapar seg um til ein moldklump, ið leggur seg millum hógv og hóvjarn undir vinstra framfóti á Kolbrúna. Kongsdóttirin aftur at leita, væl og virðiliga, allastaðni, gevur sær góðar stundir, kemur til síðst inn í stallin, vil upp á básin til hestin. Tá stendur hann stillur, og hon leitar og leitar, trilvar rundan um hann allastaðni. Men undir hógvarnar fór hon ikki, til tess stóð Kolbrúni ov tungliga á teimum. Í tí skili fann hon ikki dreingin.
“Ja, so má tú koma fram av tær sjálvum, síðani eg kann ikki finna teg,” segði kongsdóttirin. Og í somu løtu stóð hann undir liðini á henni á stallgólvinum.
“Nú er tú mín,” segði drongurin við prinsessuna. Og við kongin segði hann: “Nú kann tú sjálvur síggja, at tað er so lagað, at vit skulu koma saman.”
“Ja, er tað so lagað, skal tað so vera!” svarar kongur.
Síðani var gjørt til brúdleyp, og stórt var tikið til, sum vera man.
Drongurin setti seg á Kolbrúna, og prinsessan á villhestin, so kunnu tit ætla, at tey høvdu ikki leingi um at ríða til kirkju og verða vígd.
Úr bókini ”Ævintýr 3”. Heðin Brú týddi. Føroya lærarafelag gav út í 1968.
Upprunaheiti: ”Grimsborken”. Norsk Folkediktning. Eventyr I


text:
Tað sigur Jóhannis Joensen, tingmaður fyri Javnaðarflokkin, nú tað kom fram í vikuskiftinum, at tilbúgvingin í Kollafjarðartunlinum ikki er í lagi.
Fíggjarjáttanin hjá Landsverk er ov lítil, og tí er torført at lúka nútímans trygdarkrøv í eldri tunlum.
- Um so er, at Kollafjarðartunnilin er ein “tilbúgvingarbumba”, sum sagt verður, so er neyðugt við átrokandi broytingum. Vit kunnu ikki liva við, at ein so nógv brúktur tunnil er ótíðarhóskandi. Sama er galdandi fyri aðrar eldri tunlar. Teir mugu dagførast, so trygdarkrøvini eru í lagi, sigur Jóhannis Joensen.
Jóhannis Joensen hevur tí sett ein fyrispurning til landsstýrismannin, Jørgen Niclasen, sum varðar av Landsverki. Endamálið er at fáa svar upp á, um landsstýrismaðurin ætlar at gera nakað við málið, og hvørjir aðrir tunlar hava avbjóðingar við at lúka nútímans trygdarkrøv.


text:
BÚMERKIÐ
Búmerkið er sett saman av stavunum í navninum og einum boga omanfyri.
Búmerkið úttrykkir m. a. eitt tak, eina brúgv, ein veg, tað ovasta í einum tunnilsmunna, ein tvørskurð av einum tunli. Bogin er eisini eitt tak í til dømis eini høll, og standa stavirnir BYGGIRÁÐ sum ein kassi undir boganum og úttrykkja tí húsið.EItt slagorð til búmerkið kundi verið: “Tak yvir høvdið”.
Alt merkið stendur soleiðis saman, har innanhýsis støddarviðurskiftini eru eins.
Vit kunnu siga, at bogin er byggingin, sum byggir á tey góðu ráðini frá BYGGIRÁÐ. Stavirnir í navninum við boganum omanfyri standa saman sum ein avlangur fýrakantur og minnir hetta tilsamans kanska sterkast á eitt hús, – ella eina høll, – har bogin omanfyri er takið.Búmerkið er sera einfalt og lætt at leggja á minni; navnið eisini, tí tað er partur av merkinum.
LITIRNIR
Tveir litir eru í búmerkinum: ljósablátt, og myrkablátt.
Ljósablái liturin hevur lívligt, frískt, og nútíðarligt úttrykk.
Myrkablái liturin úttrykkir jarn, betong (nakað tungt), íhaldssemi og støðugfesti.
Litirnir standa væl saman og skapa eitt breitt spenni í úttrykkinum, alt frá føstum íhaldssemi til fríttflúgvandi nýhugsan.
NAVNASKRIFTIN
Navnaskriftin er teknað út frá skriftini Handel Gothic. Hon varð teknað av Don Handel mitt í 1960’unum, og varð eitt nú brúkt í 1973 til logoið hjá United Airlines.Til búmerkið hjá BYGGIRÁÐ eru stavirnir nógv broyttir. Millum annað er eitt glopp gjørt ímillum oyrað og stelkin í R’inum, stelkurin í R’inum er gjørdur beinur, og stavirnir eru allir gjørdir væl kraftigari.
ADRESSUKRIFTIN
Til adressuskrift á brævpappírum o.ø. er Handel Gothic vorðin brúkt.
BRÆVASKRIFTIN
Sum brævaskrift havi eg valt Helvetica, (sum hesin teksturin er settur við). Hon varð útviklað í 1957 av Max Miedingar og Eduard Hoffmann í Münchenstein, Sveis. Málið hjá teimum við at tekna Helvetica var at skapa eina nevtrala skrift-týpu sum hevði stóran klárleika, og sum kundi brúkast til eitt vítt litbrá av merkingum.
Nota Bene
Uppsetingarhátturin er avgerandi og endaligur. Ein eigur ongantíð at flyta, minka ella vaksa merkið í mun til skriftina, ella øvugt.
At búmerkið hevur einans ein uppsetingarhátt er ein styrki, tí jú meira monotont og sterkt verður eyðkennið.
Sjúrður Højgaard. Grafiskur sniðgevi. MHÍ 97.